Sohn The Guest: Angkara Syaitan Atau Manusia?

“Kesedihan dalam kegelapan, dalam hatiku, dalam jiwaku, untuk dilihat. Pandanglah diriku, dalam ketakutanku, aku menanti sebuah kematian.”

Adakah manusia yang dirasuk oleh syaitan atau manusia itu sendiri yang bertopengkan syaitan? Apa yang paling menakutkan? Nafsu manusiakah yang tak pernah puas atau syaitan yang tak henti-henti untuk menggoda ke jalan yang salah? Ini adalah antara persoalan yang cuba dirungkaikan dalam drama Korea yang bertajuk Sohn atau The Guest, yang telah ditayangkan di saluran OCN pada sekitar September 2018.

Drama ini membawa tema seram (supernatural), penyiasatan, pengusiran syaitan, psikologi dan sedikit melo. Segalanya bergabung dalam satu drama, dan paling utama mesej yang cuba diangkat dalam drama ini yang berkisarkan persahabatan, kesetiaan, kejujuran dan kasih sayang.

Ia mungkin mesej biasa yang ada dalam mana-mana drama Korea yang lain, namun melalui drama ini, paparan mesejnya begitu halus, dan dalam sebahagian babak, meskipun tanpa sebarang dialog, kita masih mampu memahami apa yang ingin disampaikan.

Reviu

Drama ini dimulakan dengan kisah lagenda tentang suatu makhluk, Sohn yang dikatakan berasal daripada laut, dan boleh merasuk manusia serta menimbulkan kacau bilau. Seorang budak lelaki, Yun Hwa Pyung dikurniakan kebolehan luar biasa kerana mampu melihat entiti lain di sekelilingnya, malah neneknya merupakan seorang bomoh di kampung mereka. Pendek kata, mereka adalah keluarga yang berbeza daripada keluarga yang lain.

Kisah bermula apabila salah seorang penduduk di kampungnya telah dirasuk oleh makhluk berkenaan (diberi nama Park Il Do), mencucuk sendiri mata kanannya dan akhirnya meninggal dunia. Dan kisah Park Il Do inilah yang telah diceritakan oleh lelaki tersebut kepada Hwa Pyung sebelum dia dirasuk.

Yun Hwa Pyung mula didatangi oleh gambaran-gambaran aneh dan dia dapat melihat makhluk tersebut yang tidak mampu dilihat oleh orang lain. Keluarganya hampir musnah, ibu serta neneknya meninggal dunia dalam keadaan ngeri dan keadaan Hwa Pyung semakin teruk.

Dua orang paderi datang bertemu keluarga Hwa Pyung dan menyatakan bahawa tiada sebarang rasukan yang berlaku pada dirinya. Namun, selepas itu berlaku satu insiden yang mana bapanya sendiri cuba untuk mencekik Hwa Pyung bagi memb4n4hnya kerana menganggap anaknya telah dirasuk.

Hwa Pyung melarikan diri dan segala-galanya berubah. Kejadian ngeri yang berlaku pada malam dia melarikan diri rupa-rupanya bukan sahaja mengubah dirinya, malah turut mengubah nasib dua lagi kanak-kanak lain, Kang Gil Young dan Choi Yoon. Dan tanpa disedari, mereka bertiga terheret dalam sebuah perjalanan panjang mencari penyebab kepada kejadian malang yang menimpa mereka.

20 tahun berlalu, Yun Hwa Pyung meneruskan kehidupannya  sebagai seorang pemandu teksi. Dia masih gigih merantau dari satu daerah ke daerah yang lain, mencari entiti yang tidak diketahui dan mana-mana orang yang dirasuk. Tetapi Hwa Pyung tidak lagi mampu untuk melihatnya, dan hanya boleh merasa setiap kejadian yang bakal dicetuskan oleh entiti tersebut. Hwa Pyung mempunyai kelebihan psikik.

Kang Gil Young kini bertugas sebagai seorang pegawai polis, juga masih gigih mencari pemb4n4h ibunya. Dan Choi Yoon, atau Father Matthew, seorang paderi yang turut meneruskan pencarian terhadap abangnya yang hilang selepas kejadian pada malam tersebut.

Ketiga-tiganya bertemu semula dalam satu kejadian yang tidak disangka-sangka. Awalnya, Gil Young langsung tidak percaya dengan segala perkara yang dikatakan oleh Hwa Pyung. Bagi dirinya, dalam setiap kejadian jenayah yang berlaku harus ada pelakunya, yang wujud dan boleh dilihat dengan mata kasar. Kata-kata Hwa Pyung begitu tidak masuk akal padanya.

Seorang paderi dijemput oleh Hwa Pyung dan sahabatnya, Yook Gwang (seorang bomoh) bagi ritual pengusiran syaitan (exorcist) untuk memulihkan seorang suspek bagi kes yang disiasat oleh Gil Young. Dan Choi Yoon adalah pembantu kepada paderi berkenaan. Hwa Pyung begitu yakin suspek itu melakukan jenayah bukan atas kehendaknya, tapi akibat kerasukan.

Insiden seterusnya yang berlaku adalah kem4tian mengejut paderi yang menjalankan ritual tersebut. Choi Yoon terkejut dan tidak mampu untuk menerima kenyataan kem4tian mentornya. Dia tidak ingin percaya bahawa kejadian kem4tian itu mungkin disebabkan oleh makhluk yang sama. Bermula dari saat itu, kejadian jenayah serta kes pemb4n4han mula berlaku di bandar tersebut.

Pelbagai insiden berlaku, dan tanpa diduga mereka bertiga terlibat dalam setiap kejadian yang berlaku. Sehinggalah, masing-masing mengetahui bahawa mereka bertiga adalah mangsa pada malam kejadian 20 tahun yang lalu. Rasa bersalah Hwa Pyung terhadap apa yang menimpa keluarga Gil Young dan Choi Yoon menyebabkan dia sanggup melakukan apa sahaja untuk mencari makhluk bernama Park Il Do itu.

Kejadian demi kejadian berlaku, sehinggalah mereka akhirnya berjaya menemui kaitan antara Park Il Do dengan semua kejadian yang terjadi di bandar tersebut. Paling utama, Hwa Pyung menjadi sasaran terakhir makhluk tersebut. Kenapa dan bagaimana ia berlaku? Apakah kesudahan nasib ketiga-tiga sahabat ini dalam mencari punca bagi setiap kejadian yang berlaku? Dan, siapakah Park Il Do yang sebenarnya?

Tema, jalan cerita dan pelakon

Apa yang menarik tentang drama ini? Bagi sesiapa yang menggemari drama OCN pastinya tahu apakah tema utama yang sering dibawakan oleh saluran ini. Kali ini tema penyiasatan sekali lagi diangkat menjadi jalan cerita utama yang digabungkan dengan elemen seram serta ritual pengusiran syaitan.

Jalan cerita dan plot bergerak pantas, dengan kisah di sebalik setiap watak yang dirungkaikan dengan berkesan. Apa yang boleh saya katakan mengenai ketiga-tiga watak utama dalam drama ini adalah, mereka seolah-olah ditemukan dan mengikat satu hubungan spiritual antara ketiga-tiganya. Masing-masing punyai kisah silam yang pedih dengan kehilangan ahli keluarga dan lompong kekurangan itulah yang melengkapi persahabatan mereka.

Antara babak yang terkesan adalah tentang kerakusan ahli politik, Park Hong Joo yang sanggup membuat perjanjian dengan syaitan demi memenuhi kehendak nafsunya yang ingin terus berkuasa. Satu lagi babak yang paling diingati adalah dalam episod akhir, tentang bagaimana Choi Yoon dan Hwa Pyung sama-sama ingin menghapuskan Park Il Do dengan cuba meng0rb4nkan diri masing-masing.

Kim Dongwook yang memegang watak Yun Hwa Pyung dan Kim Jaewook sebagai Choi Yoon begitu mengagumkan dalam mengekspresikan watak masing-masing. Ini adalah kali kedua mereka digandingkan sekali lagi, selepas drama Coffee Prince pada tahun 2007.

Mesej

Drama ini mengetengahkan ritual pengusiran syaitan atau exorcism yang menjadi ‘alat’ utama bagi melawan gangguan syaitan. Sedikit maklumat berkaitan exorcism, iaitu ritual ini dibenarkan oleh pihak gereja Katolik dalam membantu mereka yang dipercayai menjadi mangsa rasukan syaitan.

Berdasarkan sejarah, garis panduan rasmi pertama untuk ritual pengusiran syaitan ini telah ditetapkan pada tahun 1614. Garis panduan tersebut kemudian ditambahbaik oleh pihak Vatikan pada tahun 1999 kerana permintaan untuk ritual ini semakin meningkat. Syarat pertama yang dijadikan dasar dalam garis panduan ini adalah seseorang itu hanya boleh menjalani exorcism setelah pihak doktor sendiri telah mengenalpasti bahawa keadaannya itu tiada sebarang kaitan dengan masalah psikologi atau penyakit mental.

Dalam drama ini, terdapat beberapa babak yang memperlihatkan bagaimana Choi Yoon menyatakan tentang exorcism tidak boleh dilakukan jika individu itu mempunyai masalah psikologi. Malah, jika dilakukan sekalipun, ia tidak akan memberi apa-apa kesan. Hal ini dilihat agak menarik kerana hanya satu garis yang halus sahaja memisahkan antara individu yang benar-benar mempunyai masalah psikologi dengan mereka yang dirasuk anasir j4h4t.

Secara peribadinya, saya terkesan kerana drama yang membawa tema seram ini secara tidak langsung sebenarnya memberi pengharapan dan keamanan melalui jalan cerita yang dipaparkan. Hwa Pyung, Choi Yoon dan Gil Young adalah tiga watak utama yang tidak mudah berputus asa dalam mencari kebenaran dan membantu orang yang teraniaya.

Kepercayaan dan kesediaan untuk berk0rb4n demi persahabatan mungkin tidak sepenuhnya mampu untuk mengalahkan kuasa j4h4t, namun sedikit sebanyak ia membawa sinar harapan bahawa dalam dunia ini masih ada orang yang baik dan sanggup untuk membantu dalam kesusahan. Seperti mana yang dipaparkan, tidak semua perkara jahat itu berlaku kerana kehendak manusia.

Godaan syaitan memburukkan keadaan manusia yang terdesak, dan sekaligus meruntuhkan moral. Namun, tanpa angkara syaitan, ada juga manusia yang sanggup meruntuhkan moral, tunduk menurut nafsu dan berbuat j4h4t tanpa dihurung rasa bersalah. Inilah yang cuba dizahirkan oleh Yun Hwa Pyung pada pengakhiran drama ini, iaitu:  “Jika makhluk itu masih wujud di dalam laut, saya pasti ia akan kembali. Apabila dunia semakin kacau bilau, dan manusia menjadi korup, Sohn akan kembali lagi.”

RUJUKAN:

Giordan, G., & Possamai, A. (2016). The over-policing of the devil: A sociology of exorcism. Social Compass, 63(4), 444–460.

Giordan, G., & Possamai, A. (2018). Mastering the devil: A sociological analysis of the practice of a Catholic exorcist. Current Sociology, 66(1), 74–91.

The Guest. http://asianwiki.com/The_Guest_(Korean_Drama).


Tidur Umur 11 Tahun, Bangun Pagi Umur Dah 21 Tahun

Kurun ke-19 memang mengujakan. Pada kurun itu, Revolusi Industri sedang rancak berlaku. Perubahan sosial pula meninggalkan legasi. Bidang perubatan juga mengalami modenisasi.

Dalam mencontohkan perkara ini, mungkin memadai untuk kita lihat betapa pada kurun tersebut, vaksin kolera dan cacar air dihasilkan (1884 & 1813), pemindahan da.rah pertama dijalankan (1818), teori antiseptik dalam pembe.dahan diperkenalkan (1867), dan penggunaan nitrus oksida (NO2) sebagai ubat pelali dibenarkan.

Namun, keadaan masih terbatas walau dengan segala pembaharuan tersebut. Ini kerana ada beberapa isu kesihatan yang tidak mampu dijelaskan. Salah satunya adalah kes Ellen Sadler, remaja perempuan yang tidur selama 9 tahun.

Iya, tidur. Sebab kalau mahu sebut koma, biasanya ada perkara yang menjadi punca. Misalnya strok, hen.takan teruk di kepala, penda.rahan dalaman, atau ketumbuhan otak. Tetapi bagi Ellen, tiada apa yang boleh dituding sebagai punca. Dia sendiri pun memang tidak mempunyai sebarang masalah kesihatan.

Menyentuh tentang latar belakangnya, Ellen lahir pada 15 Mei 1859. Dia anak ke-10 dari 12 adik-beradik. Keluarga mereka menetap di kampung Turville, terletak di antara bandar Oxford dan Buckinghamshire.

Bapanya, William Sadler adalah seorang petani. Ibunya pula bernama Anne. Selepas William terkor.ban dalam kema.langan, Ellen menerima bapa tiri bernama Thomas Frewen yang merupakan seorang pekerja kilang.

Catatan merakamkan yang Thomas seorang yang penyayang, melayani kesemua anak tirinya seperti anak sendiri. Jadi, tiada kes pende.raan mahupun penga.baian. Ellen memang kanak-kanak yang serba sihat. Hatta sejak lahir lagi.

Namun, tanggal 29 Mac 1871 hadir dengan takdir berbeza. Malam itu, dia masuk tidur seperti biasa. Cuma kali ini, tanpa bangun pada pagi berikutnya – bahkan pada pagi-pagi sehingga sembilan tahun lamanya. Walaupun namanya dijerit dan badannya digoncang, Ellen tetap tidak bangun.

Sampaikan, keluarganya anggap dia sudah mening.gal dunia. Tetapi, nadinya masih berdetak menandakan dia masih bernyawa. Jadi, ini menimbulkan tanda tanya. Doktor-doktor yang memeriksanya juga cuma mampu menggaru kepala. Sebab ia kes pertama sebegitu rupa.

Dan seperti biasa, kes nadir begini pantas tersebar ke merata-rata tempat. Ramailah yang kemudian datang ke rumah untuk melawat. Sambil melawat, ada pula yang memberi sedikit sumbangan. Ada juga yang cuba memberikan bantuan – masing-masing dengan jam loceng dan teknik tersendiri dalam usaha membangunkan Ellen. Namun, satu pun tak menjadi.

Keributan pula yang menjadi-jadi. Sebab, kes itu diberi liputan oleh akhbar The Times pada 1871. Ia disifatkan sebagai “salah satu fenomena fisiologi yang paling menakjubkan dan membingungkan pernah terjadi.”

Dengan liputan sebegini, apa lagi, kunjungan pun makin bertambah. Hatta orang dari jauh pun sanggup datang dan memberikan sumbangan. Siap ada yang membayar sejumlah wang untuk mendapatkan beberapa helai rambut Ellen – konon menumpang berkat, entah untuk apa jenis hajat.

Lantaran keluarga Sadler tidak kaya mana, maka hal-hal sebegitu diterima sahaja. Sampaikan, polis menjalankan siasatan kalau-kalau ada berlaku penye.lewengan  dan pengeks.ploitasian di sebalik kejadian tersebut.

Tetapi, perkara ini segera diselesaikan. Keluarga Sadler menjelaskan yang mereka tidak membuat keuntungan apa pun dari keadaan tersebut. Orang-orang yang datang memberi sumbangan secara sukarela dan Ellen memang terbuka untuk dilawat oleh sesiapa – atas motif kalau-kalau ada di antara mereka yang mampu membangunkannya.

Sepanjang terlantar, Ellen tidaklah dibiar. Dia dijaga dengan rapi. Setiap hari, ibunya akan menyuapkan bubur, susu, dan air manis. Setahun kemudian, mulutnya tidak dapat dibuka. Rahang Ellen terkunci. Jadi, makanan hanya dapat disuap melalui lubang kecil yang ada di celah-celah gigi – lantaran beberapa batang giginya yang memang rongak.

Keadaan berterusan tanpa ada apa-apa perkara signifikan berlaku. Sampailah pada tahun 1880, ibunya Anne mening.gal dunia akibat s.akit jantung. Berdasarkan keterangan doktor, ia berpunca dari tekanan berterusan yang dialami oleh Anne dek merisaukan keadaan anaknya yang macam tiada harapan.

Namun, ia cuma ‘macam’. Lima bulan selepas pemergian Anne, Ellen kembali sedar – tepat pada hari terakhir tahun 1880. Ini bermakna pada keesokan harinya, usia Ellen sudah pun menjangkau 21 tahun.

Ia betul-betul seperti jenaka yang selalu kita ulang saban tahun, “Tidur malam ini umur baru  11 tahun, bangun pagi sedar-sedar sudah 21 tahun.” Memang tercengang habis Ellen dibuatnya. Apatahlagi, bangun-bangun sahaja dia diberitakan tentang pemergian ibu tercinta.

Sudahlah begitu, apa yang menimpanya bermakna dia hilang 10 tahun hidup macam itu sahaja. Tanpa pendidikan. Tanpa pengalaman. Tanpa apa-apa. Tahu-tahu sudah menginjak ke usia dewasa. Memang kasihan.

Apapun, mujur Ellen masih ada ibu saudara bernama Grace Blackall. Dengan asuhan Grace, Ellen dapat menyesuaikan diri dan bahkan mampu hidup berdikari dengan menjual kalung manik. Beberapa tahun kemudian, dia mendirikan rumah tangga dengan seorang petani dari Reading. Hasil perkahwinan tersebut, Ellen dikurniakan enam orang anak.

Namun pada usia 42 tahun (1901), Ellen mening.gal dunia. Tiada laporan yang menerangkan mengapa. Tahun-tahun terakhirnya  juga sepi tanpa berita. Apa yang ada, hanya andaian bahawa Ellen meninggal kerana tertekan – sama seperti ibunya. Yakni, tertekan lantaran meratapi tahun-tahun yang dia hilang.

Andaian ini masuk akal juga. Sebab, satu perempat hidupnya habis macam itu sahaja tanpa seorang pun tahu dan boleh beritahu mengapa. Hatta sampai hari ini, kes Ellen menjadi tanda tanya walaupun sejak dulu lagi ada yang sudah cuba merungkaikannya.

Iaitu, Dr. Jean-Baptiste-Edouard Gelineau yang menudingnya sebagai penya.kit narkolepsi. Narkolepsi ringkasnya adalah masalah neurologi yang mengganggu kitaran tidur-jaga. Yakni, ia mengakibatkan rasa mengantuk berlebihan pada waktu siang atau ‘se.rangan’ tidur tanpa mengira waktu dan tempat.

Punca tepat penya.kit ini belum muktamad. Tapi, biasanya ia dikaitkan dengan kekurangan hipokretin. Iaitu, zat kimia yang mengendalikan kefungsian otak tentang tidur-jaga. Perkara ini boleh berlaku akibat beberapa punca.

Pertama, reaksi auto-imun yakni sistem imunisasi badan menye.rang sel sihat (dalam kes ini sehingga menje.jaskan penghasilan hipokretin). Kedua, kerana masalah genetik. Tapi, kebarangkalian untuk masalah genetik ini terjadi amat rendah – hanya 1% sahaja.

Malah seperti koma, narkolepsi juga boleh berlaku disebabkan oleh kece.deraan pada bahagian kepala. Termasuk juga masalah ketumbuhan, penda.rahan, atau radang (ensefalitis).

Cuma apa yang membingungkan, Ellen tidak didiagnos menghidapi sebarang masalah tersebut. Sebab itu, ia masih menjadi teka-teki  sampaikan kisahnya diabadikan dalam sebuah buku berjudul The Sleeping Girl of Turville oleh Ronald Cohn Jesse Russel.

RUJUKAN:

Lights, Verneda & Boskey, Elizabeth. (2020, 21 August). Narcolepsy. Health Line.

Rajkumar R. (2014, 13 June). Ellen Sadler – The Girl Who slept for Nine Years. Elixir of Knowledge.

Tamin, Dr Rizki. (2020, 10 November). Narkolepsi. Alo Dokter.

Tapalaga, Andrei. (2021, 20 November). The Little Girl Who Slept for 9 Years Straight. History of Yesterday.


Apa Akan Berlaku Kalau Muzik Hilang Dari Dunia?

Kau biarkan aku sendiriMenderita siksaRacun hidup kuSaliha

Kau biarkan aku sendiriMelewati sepi dalam hidup ku salihaKau biarkan aku sendiriMeratapi nasib dalam gelitaSaliha

Oohh saliha

Aduh
Saliha merupakan antara lagu kegemaran penulis jika penulis berhadapan dengan
situasi tiada idea dalam menulis. Jika untuk situasi lain, ada juga seleksi
muzik lain sebagai halwa telinga penulis dari Dean Martin hinggalah Akim and
the Majistret. Sebut pasal muzik, ia sebenarnya komponen manusiawi yang tidak
boleh dipandang enteng. Ini kerana ia mempunyai pelbagai kelebihan yang banyak
membantu manusia dari pelbagai peringkat umur.

Tidak ramai tahu tatkala ibu bapa cuba berkomunikasi dengan bayi mereka menerusi bahasa bayi dengan tujuan menenangkan si anak, itu sebenarnya merupakan bentuk muzik yang paling awal didengar oleh manusia. Ini kerana ia dihasilkan melalui manipulasi bunyi dan intonasi untuk membantu komunikasi antara ibu bapa dengan anak. Cara ini bukan sekadar membantu kanak-kanak membangunkan kemahiran percakapan mereka malah turut menjelaskan bagaimana bunyi berbentuk melodi menjadi kegunaan manusia dan haiwan dalam menarik pasangan mereka, membina komuniti dan menjaga kesihatan mental mereka. Justeru tidak hairanlah mengapa filsuf dan komposer Jerman terkenal, Friedrich Nietzsche berpandangan, “Tanpa muzik, kehidupan merupakan satu kesilapan.”

Ada masanya kita perlukan masa untuk bersunyi-sunyian untuk tujuan tertentu seperti beribadat dan bermeditasi. Tetapi untuk sepanjang masa? Jika didengar oleh pemain industri muzik, pasti ramai akan naik minyak. Ini kerana nilai industri penyiaran muzik dunia sahaja bernilai $10 bilion setiap tahun. Dan berdasarkan pengamatan pemain industri, lebih 152 juta tiket dijual kepada peminat artis-artis pujaan ramai seperti BTS dan Lady Gaga untuk konsert-konsert persembahan langsung setiap tahun. Dan purata bagi setiap warga Amerika mendengar muzik ialah 32 jam seminggu, satu perkara yang menunjukkan bahawa kita tidak boleh berenggang dengan muzik.

Jika berlaku kejatuhan dari segi industri muzik, manusia akan beralih ke medium lain seperti syarahan dan komedi. Dan usah terkejut jika langganan dan siaran podcast akan meningkat berkali ganda akibat kejatuhan industri tersebut. Dan tanpa muzik, kita dilihat akan lebih mengambil tahu isu semasa memandangkan yang didengari di tetuang radio ialah berita hal ehwal semasa dan rancangan diskusi radio. Tetapi bersedialah jika ia jatuh, sudah pasti ramai pemain industri seni yang terkesan akan cuba mempertahankannya terutama dari bahagian filem dan televisyen. Ini kerana tanpa muzik, apa saja babak yang dianggap ikonik dan diingati akan kelihatan bosan seperti babak larian Rocky Balboa (Sylvester Stallone), kemunculan Darth Vader dalam filem Star Wars atau babak-babak aksi filem Indiana Jones (Harrison Ford).

Muzik
mempunyai pelbagai kelebihan yang memberi manfaat kepada manusiawi seperti:

1.
Lagu yang menenangkan jiwa dan mengingatkan pendengar pada tempat yang selamat
mampu mengurangkan kerisauan yang dialami pesakit yang duduk di unit rawatan
rapi (ICU) berdasarkan kajian Ohio State University.

2.
Mengurangkan isu terlebih makan dan mendorong manusia menikmati makanan yang
dihidangkan.

3.
Membantu minda fokus pada tugas yang diberi bila mendengar muzik-muzik yang
boleh menaikkan semangat.

4.
Satu kajian Universiti Maryland mendedahkan mendengar lagu yang menggembirakan
bukan saja meningkatkan aliran darah tetapi juga menambahbaik kesihatan
jantung.

5.
Membantu melepaskan endorfin yang bukan saja membantu mengurangkan tekanan
stres tetapi juga menambah rasa gembira dalam diri manusia.

6.
Mengurangkan kesakitan fizikal dan menstabilkan sistem imuniti badan. Satu
kajian yang dijalankan oleh Universiti Florida mendedahkan pesakit strok yang
mendengar muzik dua jam sehari pulih lebih pantas berbanding pesakit yang tidak
menjalani sesi berkenaan.

7.
Pesakit yang mengalami isu kehilangan memori yang menjalani sesi mendengar
muzik didapati boleh mengingat melodi atau rangkap lagu tertentu lebih baik
berbanding mengingat memori penting seperti tarikh lahir.

8.
Walaupun ada kajian yang menyatakan manusia menjadi lebih agresif dan lebih
cuai bila memandu sambil mendengar muzik, satu kajian lain dalam jurnal
Ergonomics pada tahun 2013 mendedahkan pemandu menjadi kurang agresif dan
kurang membuat silap bila mendengar muzik yang lembut dan menenangkan jiwa.

9.
Satu kajian yang dibuat Universiti Cornell mendapati pekerja yang mendengar
muzik bukan saja dapat menyelesaikan kerja lebih cepat tetapi juga dilihat
lebih mudah bekerjasama dan menyumbang dalam keputusan kolektif yang
menguntungkan kumpulan kerja mereka.

10.
Jika anda menonton Doctor Strange, pasti anda sudah masak dengan kerenah Dr
Stephen Strange (Benedict Cumberbatch) yang mendengar muzik semasa melakukan
pembedahan. Bagi pakar bedah, ia sememangnya menjadikan mereka lebih fokus dan
kurang membuat kesilapan. Sementara bagi pesakit pula, jika mereka mendengar
muzik sebelum, semasa dan selepas pembedahan, ia mengurangkan rasa bimbang,
mengurangkan rasa sakit dan mengurangkan keperluan sedatif.

RUJUKAN:

1.
Gelman, Lauren dan Crouch, Michelle. 21 Hidden Health Benefits Music Lovers
Wish You Knew. Reader’s Digest. https://www.rd.com/health/conditions/health-benefits-of-music/

2.
What If. (2019). S4:E7 What If There Was No Music?. https://www.facebook.com/watch/?v=412159426064066


Kepimpinan Ketika Krisis

Salah satu kaedah menilai kualiti kepimpinan seseorang adalah bagaimana cara individu tersebut menangani sesuatu krisis. Setiap krisis baik bencana atau peperangan memerlukan seorang pemimpin itu berani melakukan keputusan yang tepat dalam masa yang singkat.

Antara contoh antarabangsa yang menunjukkan kemampuan mengurus krisis dalam tekanan yang tinggi adalah sepertimana yang ditunjukkan oleh Presiden US Kennedy dan Presiden USSR Kruschev ketika krisis Misil Cuba 1962.

Pada ketika itu semua pemimpin tertinggi angkatan tentera US sudah bersetuju agar negara tersebut menyerang Cuba. Fidel Castro (pemimpin Cuba) pula telah mendesak USSR agar melancarkan pre-emptive strike dengan penggunaan bom nuklear ke atas sasaran di sekitar Florida.

Kedua dua pemimpin ini akhirnya menolak nasihat pakar sekeliling mereka. Kennedy hanya mengenakan sekatan terhad kepada Cuba dan Kruschev pula memilih untuk tidak campur tangan.

Tindakan kedua dua pemimpin ini berjaya mengelakkan perang nuklear walaupun kedua dua negara sebenarnya sudahpun menghalakan peluru ICBM nuklear masing masing di Cuba, Itali dan Turki.[1]

Di Malaysia, kemampuan menguruskan krisis terkini ditonjolkan oleh DS Najib Razak dan DS Hishamuddin Hussein (H2O).

Ketika MH17 ditembak jatuh, DSN menonjolkan sikap diplomasi tinggi apabila tidak mempedulikan tuduhan antarabangsa ke atas Russia sebaliknya menumpukan usaha untuk mendapatkan semula kotak hitam pesawat dan jenazah mangsa.

Tindakan ini akhirnya dibuktikan tepat apabila peluru berpandu tersebut disahkan sebagai milik tentera Ukraine berdasarkan rekod nombor siri. Kebijaksanaan pengurusan krisis ini turut dipuji oleh Ketua Pembangkang ketika itu, DS Anwar Ibrahim.[2][3]

Ketika Krisis Lahad Datu pula, H2O menunjukkan sisi kepimpinan tinggi sebagai Menteri KDN apabila beliau merancang strategi dengan teliti walaupun berhadapan dengan serangan hendap.

Pengungsian penduduk dibuat dalam keadaan cepat dan senyap termasuk penghantaran tentera menggunakan pesawat penumpang Air Asia walaupun pada awalnya dipandang oleh pelbagai pihak sebagai jenaka.

Tindakan segera dan sekatan yang menyeluruh membolehkan kerajaan meminimumkan korban awam dan akhirnya krisis diselesaikan dalam tempoh kurang 6 minggu.

Begitulah kisah ringkas bagaimana krisis-krisis telah mendewasakan pemimpin negara. Kuncinya adalah melihat keutamaan dan menyingkirkan hal remeh temeh yang mengganggu muka.

Saya menulis kali ini kerana saya percaya bahawa Majlis Keselamatan Negara sekarang perlu 100 kali lebih kompeten daripada dahulu kerana krisis yang negara sedang hadapi hari ini adalah 1000 kali lebih buruk.

Semua ahli MKN seharusnya berperanan besar dalam menenangkan keadaan dan merancang strategi untuk negara. Bukannya setakat update Twitter telefon pemimpin luar atau memenuhkan kerusi atas kapasiti jawatan Menteri Kanan.

Kalau tidak kompeten, undurlah. Kredibiliti dan teknik diplomasi H20 akan lebih banyak memanfaatkan negara. Kerana perjuangan ini bukan perjuangan Malaysia seorang

Ia perjuangan dan penyatuan seluruh dunia

Kepada Allah kami berserah

Abdul Rahim Hilmi Zakariya
Bukit Tunggal Kuala Terengganu

RUJUKAN:

[1] https://microsites.jfklibrary.org/cmc/oct27/

[2]
https://www.beritaharian.sg/dunia/anwar-puji-najib

[3] https://m.facebook.com/story.php?story_fbid=2109918672391478&id=100001200986490


Dakan: Artifak Purba Melanau Yang Ditelan Zaman

SEBELUM
kedatangan kaedah perubatan moden yang kita kecapi sekarang, suatu waktu dahulu
setiap masyarakat di dunia sudah tentu mempunyai rawatan perubatan
tradisionalnya yang tersendiri.  Di dalam
konteks Sarawak Bumi Kenyalang yang mempunyai kepelbagai kaum sudah tentu
mempunyai kaedah perubatan tradisional yang tersendiri. Dan rawatan tradisional
kaum-kaum di Sarawak turut sentiasa diselimuti dengan unsur-unsur mistik dan
supernatural.

Rawatan
tradisional dahulukala kaum Melanau turut tidak terkecuali dengan unsur-unsur
mistik dan supernatural namun sayangnya dek kerana peredaran zaman kebanyakan
daripada kaedah rawatan tradisional ini sudah lenyap ditelan waktu lebih-lebih
lagi tatkala kebanyakan kaum Melanau sudah berpegang teguh kepada ajaran agama masing-masing
seperti Islam, Kristian dan agama samawi yang lain. Banyak adat-adat lama
tinggalan nenek moyang turut sama ditinggalkan kerana ianya melanggar
nilai-nilai agama yang dianuti sekarang.

Pisak
Bubou, Bebayoh, Payun Peseladai adalah antara ritual mistik yang sering
mendominasi kaedah rawatan tradisional dahulukala kaum Melanau. Boleh dikatakan
ritual-ritual ini sudah hampir pupus kerana ketiadaan penerusnya ditambahlagi
amatlah kurang permintaan untuk mengadakannya di dalam masyarakat Melanau itu
sendiri.  Kepesatan dunia moden dengan
kaedah yang serba moden maka ramai memilih untuk mendapat rawatan moden yang
disediakan oleh klinik-klinik yang berselerakan di sana sini di Sarawak.

Penggunaan
patung sebagai media tengah untuk memindahkan penyakit yang dialami oleh si
pesakit adalah antara kaedah rawatan tradisional kaum Melanau dahulukala.  Bagi Melanau yang mendiami kawasan seperti
Bintulu dan Mukah menggelar patung ini dengan nama “Dakan” manakala untuk
mereka yang mendiami kawasan seperti Dalat misalnya akan memanggilnya dengan
nama “Bilum”.  Dakan atau Bilum adalah
satu patung yang diperbuat daripada pokok rumbia iaitu ianya diukir dengan
menggunakan pisau kayan dan bahannya adalah isi pokok rumbia atau dikenali
sebagai betok balau.

Bagi
mengukir satu dakan atau bilum bukanlah satu kerja yang mudah kerana walau
sebaik mana “a bayoh” atau bomoh itu belum tentu dia boleh mengukir dakan atau
bilum.  Ini kerana hanya orang-orang
tertentu sahaja yang boleh mengukirnya setelah didatangi dengan “titah” atau
diperturunkan di dalam mimpi.  Dan antara
pantang larang kaum Melanau pula tidak membenarkan orang-orang muda untuk
membuatnya kerana diistilahkan sebagai tulang masih muda atau kurang
berpengalaman hidup.  Jadi kebanyakan
dakan dan bilum yang sedia ada sekarang adalah hasil daripada “a bayoh” yang
sudah lanjut usia.

Sementara itu sebelum membuat dakan atau bilum, “a bayoh” akan terlebih dahulu mengenalpasti penyakit yang dihidapi oleh pesakit.  Ini kerana dakan atau bilum mempunyai saiz, bentuk dan jenis yang tertentu bergantung kepada keadaan penyakit.  Jika diikutkan setiap dakan mempunyai sembilan jenis maka dianggarkan ada lebih kurang 1000 ke 1500 jenis dakan atau bilum yang pernah ada.

Antara nama-nama dakan atau bilum yang diperbuat daripada betok bilau adalah seperti “Dakan Sebelang Langit” untuk mengubati sakit kepala, “Jakau Nerading” untuk sakit perut, “Belagan Siau” bagi rawatan sakit dada, “Balun Belaga”, “Naga Pemalei atau Naga Pekulieng”, “Bu’aw Tow”, “Pulum”, “Duhig Balow”, “Belalangan Yang”, “Naga Sebalun”, “Naga Semalayang”, “Naga Pesilieng” serta banyak lagi.  Selain itu ada juga dakan atau bilum yang dianyam dari daun rumbia seperti “tagak eyeng”, “sayag” serta banyak lagi.  Setiap satu anyaman turut mempunyai sembilan jenis dan dianggarkan ada 500 ke 700 bentuk dan saiznya.

Setelah dikenalpasti penyakitnya melalui upacara Bebayoh baharulah dakan itu akan dihasilkan dan bentuknya sudah pasti seperti yang dijelmakan di alam mimpi “a bayoh”.  Isi daripada betok balau akan diambil dan proses pengukiran akan bermula dari bahagian badan dahulu dan seterusnya ke bahagian kepala.

Difahamkan ketika proses pengukiran dakan itu berlangsung, “a bayoh” akan turut membaca jampi dan mentera yang tertentu.  Banyak pantang larang yang harus diikuti di sepanjang proses berlangsung dan tidak boleh dilanggar misalnya dakan ketika digunakan tidak boleh sesekali dicucuk.  Jika sekiranya ianya diingkari nescaya sesuatu yang buruk akan menimpa si pesakit ketika proses rawatan berjalan kelak.

Melalui
ritual Pesilok, pesakit kemudiannya akan diubati dengan menggunakan dakan. Di
dalam ritual ini, pesakit adalah didalam posisi duduk dan “a bayoh” akan
meletakkan dakan atau bilum diatas kepala pesakit dan seterusnya dimandikan
bersama-sama.  Siraman adalah bermula
dari atas kepala dan pada masa itulah “a bayoh” akan memainkan peranan dengan
menyembur dakan atau bilum dengan sireh pinang yang dikunyahnya dan setiap
titisan air yang mengalir dari dakan akan turun membasahi tubuh badan pesakit.

Bagi pesakit
yang sudah lumpuh atau tidak terdaya untuk bangun dan berada di posisi duduk
pula mempunyai kaedah yang lain.  “A
Bayoh” akan memandikan dakan dan seterusnya disembur terlebih dahulu dan
titisan air yang mengalir dari badan dakan akan ditakung di dalam satu
bekas.  Kemudian baharulah air di dalam
bekas takungan itu digunakan untuk mandian atau dilap kepada badan
pesakit.

Setiap jampi
serapah dan mantera yang digunakan untuk proses ini turut berbeza mengikut
jenis dakan atau bilum yang digunakan.  Antaranya
adalah seperti berikut yakni sekiranya menggunakan jenis Dakan Belalangan
Tugan:

“Oi
Belalangan Tugan, kaau a menyingen, wak menyebuyak a itou, kaau lah bak
mengediak, pit supit nou penyakit sien, padak diak lah dana, lah mula lah”.

Proses
terakhir setelah upacara memandikan selesai adalah urusan penting “a bayoh”
yang mana untuk membuang dakan atau bilum ke satu lokasi yang telah
ditetapkan.  Difahamkan lokasi untuk
membuang dakan tersebut hanya “a bayoh” si pembuat dakan yang mengetahuinya.  Dek kerana itulah ada antara dakan-dakan itu
sengaja diletakkan di atas atau dibawah pokok, di tebing-tebing sungai atau
dihanyutkan ke dalam sungai. Untuk ritual Payun Peseladai pula, dakan yang
digunakan kebiasaannya akan diletakkan di dalam sebuah tempat khas iaitu yang
dinamakan sebagai Nabun.

Di dalam
kepercayaan masyarakat Melanau menyatakan bahawa sekiranya ada yang terserempak
atau terjumpa dengan mana-mana dakan atau bilum yang haruslah jangan sama
sekali untuk menegur atau mengusik dakan tersebut.  Sekiranya ditemui haruslah segera beredar dan
menjauhkan diri daripada lokasinya.
Selain itu adalah dilarang keras untuk cuba membawanya pulang ke rumah
kerana natijahnya amat buruk. Cubaan untuk mengusik seperti menetak kepala
dakan dengan sengaja atau tidak sengaja misalnya boleh membawa maut kepada yang
mengusiknya kerana  roh jahat yang
meresapi dakan akan membalas dendam.

Begitulah
serba sedikit informasi di dalam kita cuba mengenali apakah itu Dakan atau
Bilum yakni patung rawatan tradisional kaum Melanau yang menjadi media
peralihan penyakit yang diamalkan oleh masyarakat Melanau sejak dari dahulu
lagi.  Ritual-ritual mistik yang
diselimuti alam-alam ghaib mewarnai proses rawatannya dari mula sehingga ke
akhir.  Biar ianya tidak begitu
dipraktikkan lagi namun keberadaannya sebagai satu warisan dan tradisi
masyarakat Melanau wajar diketahui umum biarpun kita sudah berada di zaman
millenium.

Tidak
Kenal Maka Tidak Cinta.

-HB-

#KamekSayangSarawakBah!

RUJUKAN:


Harem Maharaja China – 20 000 Orang Wanita

Dalam institusi maharaja China, salah satu perkara penting yang perlu diambil kira oleh maharaja adalah memastikan kelangsungan dinasti, yang mana hal ini dicapai dengan melahirkan putera.

Untuk tujuan tersebut, maharaja China mempunyai sebuah harem yang besar, dipenuhi oleh kaum wanita. Terdapat hierarki khusus di dalam harem ini.

Walaupun kelas-kelasnya sentiasa berubah dari semasa ke semasa, secara umum harem mengandungi tiga hierarki umum iaitu permaisuri, gundik atasan dan gundik biasa.

Selain itu, sida-sida yang berkhidmat untuk wanita-wanita diraja ini juga boleh dianggap sebagai sebahagian daripada harem tersebut.

HIERARKI DI DALAM HAREM

Puncak hierarki di dalam harem Diraja China adalah permaisuri, iaitu seorang ‘isteri rasmi’ Maharaja. Permaisuri adalah wanita yang paling dihormati dan pemimpin yang dimuliakan bagi kaum wanita China, memandangkan beliau dianggap sebagai ‘ibu seluruh dunia’.

Di dalam harem, hanya maharaja dan ibundanya sahaja berkedudukan lebih atas berbanding permaisuri. Kesemua individu lain perlu patuh terhadap perintahnya.

Tambahan lagi, terdapat juga suatu kedudukan khusus buat permaisuri yang dinamakan sebagai maharani balu. Kedudukan ini merujuk kepada permaisuri-permaisuri yang usianya melebihi usia maharaja.

Antara maharani balu yang masyhur dalam sejarah adalah Wu Zetian dari Dinasti Tang (yang kelak menjadi maharaja wanita pertama China) dan Cixi dari Dinasti Qing.

GUNDIK-GUNDIK ATASAN DALAM HAREM DIRAJA CHINA

Tingkat di bawah permaisuri pula diduduki oleh gundik-gundik atasan. Bilangan dan gelaran gundik-gundik atasan ini berbeza mengikut dinasti yang memerintah.

Sebagai contoh, pada zaman pemerintahan Dinasti Qing, sebuah harem diraja mengandungi seorang Gundik Kehormat Diraja, dua orang Gundik Kehormat, dan empat orang Gundik Atasan. Tingkat di bawah gundik-gundik atasan ini diduduki oleh kelas gundik-gundik biasa, dan bilangannya berbeza mengikut maharaja.

Menurut Catatan Adat-Istiadat Zhou, seseorang maharaja ditetapkan agar memiliki 9 orang gundik berkedudukan tinggi, 27 orang gundik berkedudukan pertengahan dan 81 orang gundik berkedudukan rendah.

Namun pada zaman pemerintahan Dinasti Han (206SM-220M), tiada penetapan had bilangan gundik atasan bagi seseorang maharaja. Malahan, pada era Maharaja Huan dan Maharaja Ling, dicatatkan terdapat lebih 20 000 orang wanita mendiami Kota Larangan.

Pada zaman pemerintahan Dinasti Ming (1368-1644M), terdapat sebuah sistem rasmi dalam pemilihan gundik-gundik yang bakal menyertai harem maharaja. Proses pemilihan ini berlangsung di dalam Kota Larangan setiap tiga tahun.

PEMILIHAN GUNDIK

Calon-calon yang dipilih kebiasaannya berusia dalam lingkungan 14 hingga 16 tahun, dan  mereka perlu menjalani proses penelitian latar belakang, keperibadian, tingkah laku, rupa paras dan keadaan tubuh.

SIDA-SIDA – SATU-SATUNYA KAUM LELAKI YANG DIBENARKAN UNTUK BERADA DALAM HAREM

Untuk memastikan setiap bayi yang dilahirkan di dalam harem adalah anak kandung maharaja, kaum lelaki sama sekali tidak dibenarkan untuk berkhidmat kepada kaum wanita yang mendiami harem maharaja.

Satu-satunya pengecualian yang diberikan ke atas peraturan ini adalah sida-sida, iaitu lelaki yang telah dik3mbiri atau dikasi.

Sepanjang sejarah China, sida-sida sememangnya hadir untuk memainkan peranan dalam menumpahkan khidmat kepada keluarga diraja, termasuklah di dalam harem.

Namun bagi sida-sida yang bercita-cita tinggi, mereka tidak hanya sekadar bertindak sebagai pengkhidmat keluarga diraja. Sebaliknya, mereka turut melibatkan diri dalam politik harem demi menduduki jawatan yang berpengaruh dan meraih kekayaan.

Pada zaman pemerintahan Dinasti Ming, dicatatkan terdapat sekitar 100 000 orang sida-sida yang berkhidmat untuk maharaja dan haremnya.

Dalam situasi harem yang begitu penuh dengan wanita-wanita maharaja, perseteruan dalam kalangan mereka demi berebutkan perhatian maharaja tidak dapat dielakkan.

Kedudukan yang paling menjadi rebutan tidak lain dan tidak bukan adalah kedudukan permaisuri, selain masing-masing bersaing untuk mengandungkan seterusnya melahirkan putera maharaja di mana hal ini berupaya memberikan kelebihan buat mereka.

PERSETERUAN DI DALAM HAREM

Sememangnya menjadi suatu kelaziman untuk wanita-wanita yang bercita-cita tinggi di dalam harem menyusun rancangan demi menjatuhkan seteru-seterunya. Untuk mencapai tujuan tersebut, tidak kurang ada yang menjalinkan kerjasama dengan sida-sida.

Seandainya helah yang diatur itu membuahkan hasil, kedudukannya di dalam harem meningkat. Sebagai balasan, sida-sida yang memberikan sokongan terhadapnya akan diganjari dengan dilantik dalam mana-mana jawatan berautoriti.

Permainan politik di dalam harem sebegini kerap berlaku dalam sejarah China. Misalnya pada zaman Dinasti Tang, terdapat salah seorang gundik atasan Maharaja Gaozing yang bernama Wu Zetian.

Menurut kepercayaan umum, Wu Zetian pernah mengarahkan agar puteranya yang baru dilahirkan dibunuh. Beliau kemudiannya menudingkan kesalahan pada Permaisuri Wang. Akibatnya, Permaisuri Wang pun dilucutkan pangkat dan gelaran itu diambil-alih oleh Wu Zetian.

Apapun, harem maharaja tidaklah diselubungi sepenuhnya oleh suasana konflik politik. Lebih-lebih lagi pada zaman pemerintahan Maharaja Huangdi di mana beliau mempunyai empat orang gundik yang setiap seorang daripada tidak dilantik berdasarkan rupa paras, sebaliknya atas faktor kebolehan.

Salah seorang gundik sampingannya merupakan pencipta resipi masakan dan kayu penyepit makanan. Gundik sampingan yang lain pula ada yang dipercayai menciptakan sikat. Secara bersama, gundik-gundik ini membantu Huangdi dalam memerintah empayar.

TERJEMAHAN:

Wu Mingren. (25 Mac 2017). 20 000 Women and 100 000 Castrated Men to Serve the Emperor: The Imperial Harem of China. Ancient Origins. https://www.ancient-origins.net/history-ancient-traditions/20000-women-and-100000-castrated-men-serve-emperor-imperial-harem-china-021296


Siapakah Mulan Dalam Sejarah China?

Peminat kartun Disney tentu pernah mengenali watak Mulan, sekaligus menimbulkan tanda tanya kepada mereka, apakah benar watak ini wujud dalam sejarah? Dan tentu anda dah tonton trailer Disney terbaru tentang live-action filem ini kan?

Untuk rekod setakat ini, tidak ada sumber sejarah yang sahih yang memberikan kepastian bahawa watak Mulan memang wujud dalam sejarah, dimana kisahnya dikenali dalam sebuah puisi purba Cina yang bertajuk Balada Seorang Mulan (Ballad of Mulan). Mulan dipercayai tinggal di Dinasti Utara Wei di mana dinasti ini berdiri antara 386-534 Masihi, pada zaman Dinasti Utara dan Selatan China.

Versi yang asal kisah Mulan yang menjadi legenda inilah kononnya ketika itu, China menjadi mangsa serangan puak gasar dari utara China, memaksa Maharaja mengerahkan setiap keluarga di China menyerahkan seorang anggota lelaki dalam keluarga mereka untuk beprperang mempertahankan China. Ayahnya Mulan pula sakit manakala adik lelakinya masih lagi kanak-kanak.

Mulan yang ketika itu digambarkan sebagai seseorang yang sangat hebat bermain senjata dan mempunyai ilmu bela diri yang tinggi menawarkan dirinya untuk berperang, menggantikan tempat ayah dan adiknya. Kononnya selepas 12 tahun berperang untuk negara, akhirnya China berjaya dipertahankan dan setiap tentera yang berkhidmat diberi ganjaran. Namun Mulan tidak minta lebih, sekadar sebuah kuda untuknya kembali ke tanah halamannya.

Kepulangan Mulan disambut dengan gembira oleh keluarga Mulan. Mulan juga sempat berjumpa dengan sahabat seperjuangan yang berperang bersamanya, mendedahkan identitinya sebagai seorang perempuan. Betapa sahabatnya yang lain terkejut dengan pendedahan itu, dan mengatakan bahawa selama mereka tidak sedar akan jantina sebenar Mulan.

Versi lainnya pula mengatakan bahawa selepas 10 tahun bertempur, kehebatan Mulan menjadikan dirinya menjadi seorang jeneral perang untuk China. Dalam 10 tahun itu juga, Mulan dikatakan jatuh cinta pada seorang pegawal tentera bernama Jin Yong. Lebih manisnya, Jin Yong akhirnya mengetahui jantina sebenar Mulan lalu dua merpati ini saling jatuh cinta, bahkan merancang untuk berkahwin apabila perang tamat.

Dalam satu pertempuran yang agak sukar untuk pasukan Mulan, dia dikatakan telah mengambil keputusan untuk memakai pakaian wanita ketika berperang, sekaligus mengejutkan seluruh pasukannya. Namun, mereka dikatakan terinspirasi dengan keberanian seorang wanita seperti Mulan, lantas berperang bermati-matian.

Selepas kejayaan itu, sang maharaja mahu memberikan ganjaran kepada Mulan. Namun, Mulan hanya meminta seekor kuda sahaja untuk ditungang sehingga kembali ke kampung halamannya. Terdapat juga kisah ketika kembali ke kampung halaman, Mulan mendapati bahawa ayahnya telah meninggal dunia, membuatkan Mulan mencabut nyawanya sendiri.

Pada tahun 1675, terdapat seorang penulis Cina bernama Chu Renhuo yang mengarang Hikayat Sui-Tang membuat tokok-tambah pada sejarah Mulan. Selain dari kisah maharaja yang mengerahkan setiap keluarga di China menghantar anggota lelaki yang mahu berperang, melawan musuh, dan Mulan menyamar menjadi lelaki dan berperang melawan musuh, ia turut mengandungi nilai tragik yang melanda hidup Mulan.

Mulan dikatakan telah bersumpah sebagai adik-beradik perempuan tidak sedarah dengan anak seorang raja kerajaan musuh apabila pasukannya dicantas. Tidak lama kemudian, kononnya ayah kepada Mulan ditangkap kerana menyebelahi musuh Dinasti Tang, sekaligus ditangkap oleh maharaja. Mulan dan adik beradik perempuan tidak sedarahnya itu bersama-sama menyerah diri kepada maharaja, dengan harapan untuk menggantikan tempat ayah Mulan.

Si maharaja menjadi kagum dengan keberanian Mulan, lantas melepaskan Mulan dengan syarat Mulan berkahwin dengan salah seorang jeneral perangnya. Bahkan perkahwinan Mulan ditaja lagi oleh maharaja. Ketika Mulan dalam perjalanan pulang, khabar buruk menyapanya konon si ayah sudah pergi dan ibunya berkahwin lagi. Dalam masa yang sama, Khan yang merupakan musuh Dinasti Tang telah menyerunya pulang untuk dijadikan gundik. Terkesan dengan apa yang berlaku, lantas Mulan membunuh dirinya.


Perbandingan Letvpan Beirut Dengan Nahas Nagasaki-Hiroshima

Ramai bandingkan l3tupan Beirut dengan l3tupan nuklear. Kebetulan, hari ni ulang tahun ke-75 l3tupan b0m nuklear di Hiroshima.

Tapi l3tupan Beirut terlalu kecil nak dibandingkan dengan b0m nuklear. Cuba tengok simulasi l3tupan Hiroshima yang dihasilkan semula oleh BBC ini.

B0m nuklear yang diguna ke atas Hiroshima tu pun b0m nuklear yang paling cikai iaitu b0m at0m (A-b0mb). B0m nuklear yang ada sekarang ni kebanyakannya adalah b0m hidrogen (H-b0mb) atau “thermonuclear b0mb” yang 1,000 kali ganda kuasa A-b0mb.

Apesal nak cipta benda A-b0mb H-b0mb pelik-pelik semua tu? Tak ada kerja ke?

Senjata nuklear dicipta dengan tujuan untuk menamatkan P3rang Dunia Kedua (WW2). Waktu tu pakatan US-USSR-UK lawan Jerman-Jepun-Itali. Jerman dan Itali dah surrender, tapi Jepun masih bertahan.

Jadi US nak paksa Jepun surrender dengan mel3tupkan b0m “Little Boy” di Hiroshima pada 6 Ogos 1945 dan “Fat Man” di Nagasaki pada 9 Ogos.

140,000 daripada 350,000 populasi Hiroshima terkorban. Manakala di Nagasaki, 74,000 daripada 270,000.

6 Hari kemudian, Jepun surrender.

Orang kata US kejam. Tapi kalau tak buat macam tu, Jepun tak surrender. Dalam Battle of Okinawa (April-Jun 1945) saja, hampir 13,000 askar US dan 150,000 rakyat Jepun di Okinawa terkorban sebab askar Jepun lebih rela m4ti melawan dari surrender.

So dari mengorbankan berjuta-juta nyawa dengan mendarat di Jepun, US capai “quick win” dengan mengorbankan 200,000 juta menerusi b0m nuklear. Ini namanya logik “utilitarian” – memilih opsyen yang memudaratkan lebih sedikit orang.

Malah Jepun dah melatih orang awam termasuk wanita dan kanak2 untuk lawan askar US sekiranya mendarat di Jepun. Jadi boleh bayangkan betapa ramai akan terkorban.

US anggarkan 1 juta askar US akan maut, Jepun pun kata diorang bersedia untuk korbankan 100 juta orang. Gila.

Logik sama dipakai oleh Tywin Lannister dlm Game of Thrones. Tindakan membvnuh Robb Stark semasa majlis perkahwinan bagi Tywin adalah justified walaupun “dishonourable”. Sebab p3rang dapat ditamatkan dgn korban yg lebih sedikit berbanding cara yang “honourable” di medan p3rang.

Jadi kalau bukan sebab adanya b0m at0m US, mungkin Jepun pun akan berpecah jadi Jepun Utara dan Jepun Selatan macam Korea. Sebab tu most orang Jepun tak lah berdendam dengan US pasal pengeb0man Hiroshima dan Nagasaki malah menginsafi tindakan diorang semasa WW2.

USSR tengok US ada b0m nuklear, dia pun nak. Dan pada tahun 1949 USSR berjaya menguji b0m nuklear pertama. US pula nak pastikan ia sentiasa mendahului USSR, maka US pun cipta b0m nuklear spesis baru iaitu H-b0mb yang lagi dahsyat pada tahun 1952.

Negara berp3rang kalau benefit melebihi kos. Kalau sebiji b0m nuklear dah memberi kos berpuluh ribu nyawa, siapa nak berperang. Jadi sejak 1945, dunia tidak lagi menyaksikan kuasa-kuasa besar berperang secara direct, walhal benda tu biasa je sebelum 1945.

Kejatuhan rejim komunis USSR pada tahun 1991 menamatkan P3rang Dingin, sekali gus membuat perlumbaan senjata nuklear tidak lagi perlu. Kali terakhir US buat ujian senjata nuklear adalah tahun 1992.

Pada tahun 1996, negara-negara juga menandatangani Comprehensive Nuclear Test Ban Treaty yang melarang ujian b0m nuklear. Yang masih degil buat ujian hanya Korea Utara je.

Walaupun tak buat ujian, kuasa2 besar belum ada niat nak hapuskan senjata nuklear. Perjanjian Treaty on the Prohibition Nuclear Weapons yang diusulkan oleh PBB pada tahun 2017 tak dapat sambutan. (BTW, perjanjian ini adalah hasil cadangan Malaysia & Costa Rica pada tahun 2007).

Sebab kalau tiada senjata nuklear, politik antarabangsa akan kembali kepada zaman pra-1945 di mana kuasa2 besar akan berp3rang pakai conventional weapons. Tapi dengan senjata nuklear, tak kira US-Russia atau US-China tension macam mana pun, diorang sekadar berp3rang dingin saja.

Jadi senjata nuklear sekarang dah kira macam “necessary evil” demi “greater good” kestabilan politik antarabangsa.

Walaupun kewujudan senjata nuklear membawa kemusnahan, tapi kewujudannya juga menghalang kemusnahan. How ironic.


Otak Kucing Mengecil Sejak Berjaya Dijinakkan Manusia 10 Ribu Tahun Yang Lalu

Kucing. Siapa yang tak suka kucing (melainkan yang ada masalah alahan). Haiwan peliharaan ini dianggap pelengkap kepada kehidupan domestik individu atau keluarga. Tetapi tidak ramai tahu, apabila kucing menjalani proses pembelajinakan (domestication) lebih 10,000 tahun lalu, ia turut membawa kepada pengurangan saiz otak mereka.

Dapatan ini diperoleh menerusi satu kajian yang diterbitkan dalam jurnal Royal Society Open Science baru-baru ini. Sebelum ini, pengurangan saiz otak haiwan merupakan antara ciri haiwan yang telah dibelajinakkan. Ia selalunya dicapai menerusi perbandingan saiz otak spesies haiwan domestik dengan spesies haiwan liar dari keluarga haiwan yang sama.

Bagaimanapun, para pengkaji percaya kajian perbandingan itu dilihat tidak lagi relevan. Ini kerana spesies haiwan liar yang digunakan sebagai perbandingan untuk spesies haiwan domestik tertentu berkemungkinan bukan leluhur asal haiwan berkenaan.

Menerusi kajian tersebut, mereka membandingkan otak kucing domestik (nama saintifik: Felis catus) dengan kucing liar Eropah (Felis silvestris) dan kucing liar Afrika (Felis lybica). Para pengkaji mendapati saiz tengkorak kucing domestik termasuk otak lebih kecil berbanding dua spesies kucing liar berkenaan. Saintis turut mendapati isipadu tengkorak kucing hibrid (kacukan kucing domestik dan kucing liar Eropah) terletak antara isipadu dua spesies kucing berkenaan.

Mereka percaya pemilihan semulajadi untuk penjinakan semasa menjalankan proses pembelajinakan membawa kepada pengurangan penghasilan sel kresta neural. Sel ini dikaitkan dengan keterujaan dan ketakutan sekaligus menyumbang kepada pengurangan saiz tengkorak dan otak kucing. Saintis percaya lebih banyak kajian ke atas spesies haiwan domestik lain boleh membantu memahami kesan proses pembelajinakan terhadap kucing.

RUJUKAN

Sankaran, V. (2022, 28 Januari). Cat brains have shrunk since they were domesticated by humans, new study confirms. The Independent.


China Perkenal Sistem Persekolahan Jerman Untuk Jinakkan Mak Bapak

“Tidak semua anak layak ke Harvard, Oxford atau Cambridge.”

Sekali pandang, mesej ini amat keras, seolah-olah mengingatkan anak-anak untuk tidak terlalu berharap untuk pergi ke sana. Tetapi bagi pihak berkuasa China, itulah mesej yang perlu difahami oleh para ibu dan bapa negara itu: berhenti bersikap kompetitif sehingga menjejaskan anak-anak. Ini selepas Beijing mengumumkan semua aktiviti tutor selepas sekolah dihentikan pada Julai lalu.

China kini mahu melaksanakan model pendidikan Jerman dalam sistem pendidikan mereka. Daripada pergi ke institusi-institusi pendidikan, kebanyakan pelajar Jerman menjalani perantisan dua latihan. Menerusi perantisan ini, mereka membahagikan masa di kelas sekolah vokasional dengan latihan pekerjaan di syarikat. Ini merupakan cara terbaik meraih pekerjaan dengan 80% syarikat Jerman menyertai skim ini.

Pada 12 Oktober lalu, Majlis Negara, badan kerajaan tertinggi telah mengeluarkan garis panduan untuk polisi ini dilaksanakan di China. Beijing berharap menjelang 2035, mereka mempunyai sistem vokasional bertaraf dunia dengan 10% pelajarnya berusaha mendapatkan ijazah sarjana.

China tidak lagi berminat dengan graduan universiti yang tidak dilengkapi dengan kemahiran praktikal. Ini kerana apabila kumpulan ini menyumbang kepada isu pengangguran dan ketidakstabilan sosial. HSBC Holdings Plc mendedahkan apabila pelajar kelas 2020 tamat pengajian, kadar pengangguran mereka berusia 20-24 ialah sekitar 19.3% berbanding kadar pengangguran keseluruhan sebanyak 5%.

Terdapat banyak kerja terutama membabitkan sektor perkilangan bertaraf tinggi. Tetapi berikutan jangkaan peribadi dan keluarga yang tidak realistik, sesetengah graduan saja memilih bekerja di kilang dan membangunkan bahagian kenderaan elektrik. Majoriti graduan lebih berminat bekerja dalam sektor tertentu seperti media, kewangan dan teknologi pengguna.

Akibatnya, ia menjejaskan nilai produktiviti sektor perkilangan Beijing. Pada tahun lepas, nilai tambah sektor ini untuk KDNK hanya sekitar 26%, kurang 6% daripada nilai tambah sektor sama sedekad yang lalu. Sebagai perbandingan, Jerman memerlukan tiga dekad untuk sampai ke paras sama.

Persoalannya ialah sanggupkah ibu bapa China atau ibu bapa harimau berkompromi untuk latihan vokasional? Di bandar-bandar besar, sesetengah ibu bapa enggan mengahwinkan anak perempuan mereka selagi mana pasangannya tidak mempunyai kelayakan akademik yang lebih tinggi.

China boleh saja meletakkan insentif bayaran untuk latihan kerja atau insentif sekolah vokasional bagi mengubah pemikiran sesetengah ibu bapa ini. Tetapi mungkin cara terbaik ialah China mewajibkan anak-anak melalui perantisan sebagai persediaan menghadapi dunia pekerjaan yang mencabar.

RUJUKAN

Ren, S. (2021, 1 November). China Tries to Tame Its Supercompetitive Tiger Parents. Bloomberg.

Sumber gambar: AFP


Shiba (柴犬) Inu: Khazanah negara Jepun

Shiba Inu
merupakan salah satu baka anjing asli Jepun selain daripada Akita, Kishu Ken,
Hokkaido, Ainu, dan lain-lain. Di Amerika Syarikat, para penternak atau pakar
anjing mengkategorikan Shiba Inu sebagai baka Spitz atau Spitz Breed
yang merujuk kepada ciri-ciri fizikal anjing yang merupai serigala (Murnane
2018). Spitz Breed sangat popular sebagai anjing buruan dan anjing pengembala.

Walaupun dikenali
sebagai anjing terkecil Jepun, Shiba Inu serta saudara maranya (Akita, Kishu
Ken, Shikoku, Kai, Hikkaido, dan Ainu) diiktiraf dan dilindungi sebagai
khazanah negara Jepun. Oleh itu, artikel ini akan berbincang mengenai sejarah
Shiba Inu, signifikasinya kepada rakyat Jepun, dan bagaimana ia diiktiraf sebagai
khazanah negara Jepun.

Ciri-ciri fizikal Shiba Inu

Umumnya, warna-warna bulu Shiba Inu termasuklah warna merah, hitam, dan perang. Muncung, bawah rahang, pipi, perut, dan leher Shiba Inu pula bewarna putih. Ketinggian Shiba Inu adalah antara 14.5-16.5 inci untuk jantan manakala bagi yang betina pula ketinggiannya adalah antara 13.5-15.5 inci. Berat Shiba Inu pula dianggarkan antara 7 kg sehingga 10.4 kg (American Kennel Club n.d). Walau bagaimanapun, warna merah merupakan idaman masyarakat Jepun yang ingin memelihara seekor Shiba Inu, kerana menepati ketulenan dan merupakan warna tradisional Shiba Inu (Prisco 2005). Telinga Shiba Inu berbentuk segi tiga, mempunyai bulu pendek dan rata di bahagian muka, telinga, dan kaki. Ekor Shiba Inu berbulu seakan-akan merupai berus dan sentiasa dalam keadaan “berdiri”. Jangka hayat seekor Shiba Inu adalah antara 13 sehingga 16 tahun.

Sejarah Shiba Inu

Tinggalan tertua Shiba Inu bertarikh seawal 8000 SM, dan pakar arkeologis berpendapat tulang-tulang tersebut merupakan milik nenek moyang Shiba Inu (Prisco 2005). Terdapat juga inskripsi atau lukisan pada tembikar-tembikar zaman Jomon (8000 SM – 200 SM) yang menunjukkan nenek moyang kepada Shiba Inu ini dipelihara oleh masyarakat awal Jepun untuk memburu babi hutan, burung, beruang, dan rusa (Prisco 2005, dan Takeuchi, Kaneko, Hashizume et.al 2009).

Namun begitu,
asal-usul perkataan “Shiba” dalam Shiba Inu sehingga kini merupakan satu
misteri. Perkataan “Shiba” menurut sesetengah sarjana berasal daripada warna
dahan atau ranting patah (brushwood)
yang berwarna merah (Prisco 2005, Holden n.d dan JSRC n.d). Teori seterusnya
mengatakan bahawa Shiba bermaksud kecil, dan mungkin merujuk kepada saiz Shiba
Inu yang kecil (Holden n.d dan JSRC n.d). Manakala perkataan “Inu” dalam bahasa
Jepun bermaksud anjing.

Shiba Inu bukan sekadar anjing buruan mahupun anjing pengawal, tetapi ia juga mempunyai signifikasi kepada masyarakat dan budaya Jepun. Masyarakat Jepun mengambarkan Shiba sebagai Kan-i yang bermaksud semangat keberanian dan ryosei yang bermaksud bersifat baik. Soboku pula merujuk kepada sifat lembut dan sifat rendah yang ada pada Shiba Inu (Holden n.d). Seawal abad ke-7 Masihi, kerajaan Jepun zaman Yamato telah menubuhkan pejabat pengembala anjing yang bertujuan untuk memelihara anjing asli Jepun sebagai sebahagian daripada kebudayaan Jepun (Holden n.d).

Di Amerika
Syarikat pula, American Kennel Club (AKC) mengambarkan dan mendefinisikan Shiba
Inu sebagai taat dan penyayang. Memetik kata-kata AKC:

“A spirited
boldness, a good nature, and an unaffected forthrightness, which together yield
dignity and natural beauty. The Shiba has an independent nature and can be
reserved towards strangers but is loyal and affectionate to those who earn his
respect. At times aggressive toward other dogs, the Shiba is always under
the control of his handler.”
– (Prisco 2005: 28).

Ciri-ciri atau
rupa fizikal Shiba Inu juga bagi masyarakat Jepun adalah sempurna dari segi saiz
dan sifat atau ekspresi. Keseimbangan ciri-ciri fizikal dan sifat Shiba Inu
menunjukan keharmonian yang amat penting bagi masyarakat Jepun. Pada pendapat
masyarakat Jepun juga, keseimbangan ini perlu ada pada badan dan roh.

Pada abad tahun
1850-an, Jepun telah dipaksa oleh Amerika Syarikat untuk membuka pintunya
kepada dunia luar. Polisi isolasi Jepun yang berlangsung selama 200 tahun telah
dimansuhkan dan perdagangan dengan dunia luar telah diteruskan semula. Namun,
apakah impak peristiwa ini kepada Shiba Inu?

Para pedagang
Barat telah memperkenalkan anjing-anjing Eropah seperti German Shepherd,
Poodle, English Setters, Dachshunds, dan lain-lain. Anjing-anjing Eropah yang
digunakan sebagai anjing buruan seperti German Shepherd telah menjadi idaman
dan kesayangan golongan elit Jepun kerana keistimewaannya dalam bidang
pemburuan dan dipandang sebagai “anjing eksotik”. Akibatnya, Shiba Inu serta
saudara-maranya yang lain telah disisihkan oleh masyarakat Jepun untuk
berdekad-dekad lamanya (Prisco 2005).

Kemasukan
anjing-anjing Eropah dan penyisihan Shiba Inu oleh masyarakat Jepun telah memberikan  impak yang besar ke atas Shiba Inu. Pertama,
terdapat tindakan sesetengah pihak yang tidak bertanggungjawab yang telah cuba
membiak anjing asli-asli Jepun dengan anjing-anjing Eropah untuk melahirkan
anjing kacukan. Kedua, Westernisasi atau Westernization
telah mengakibatkan masyarakat Jepun memandang tinggi dan mengidamkan apa-apa
yang Barat – termasuklah memelihara anjing-anjing Eropah sebagai anjing
peliharaan dan anjing buruan. Sedemikian rupa sehingga populasi baka anjing
Eropah telah melebihi populasi baka anjing asli Jepun dan Shiba Inu serta
saudara-maranya hampir pupus (Prisco 2005).

Bagaimana Shiba Inu menjadi khazanah negara Jepun?

Menyedari
hakikat bahawa Shiba Inu dan baka anjing asli Jepun lain sedang menuju ke arah
kepupusan, Dr. Hiroyoshi Saito telah mengambil keputusan untuk menubuhkan
sebuah persatuan dengan objektif untuk memelihara baka anjing asli Jepun pada
tahun 1928. Persatuan tersebut dinamakan Nihon
Ken Kozonokai dan telah berjaya memujuk kerajaan Jepun untuk mengiktiraf
baka anjing asli Jepun sebagai khazanah negara atau National Monuments pada tahun 1930-an di bawah Cultural Properties Act (Prisco 2005 dan JSRC n.d).

Usaha Jepun menyelamatkan Shiba Inu

Shiba Inu serta
anjing-anjing asli Jepun lain telah kembali ke persada antarabangsa apabila
anjing-anjing tersebut telah memasuki pelbagai pertandingan yang diadakan oleh
kelab-kelab atau persatuan pencinta anjing di Jepun (Prisco 2005).  Minat terhadap Shiba Inu dan baka anjing asli
Jepun lain telah menarik perhatian masyarakat Jepun sehingga akhirnya Shiba Inu
telah kembali menjadi anjing kesayangan Jepun.

Namun, keadaan
menjadi teruk semasa Perang Dunia Kedua apabila ramai Shiba Inu telah menjadi
mangsa korban perang akibat kekurangan makanan dan wabak penyakit(Prisco 2011
dan American Kennel Club n.d). Para pembiak telah cuba menyelamat baka Shiba
Inu dengan membuka semula program pembiakan dan cuba membiak Shiba Inu dengan
anjing-anjing asli Jepun yang lain seperti anjing Mikawa. Kini, Baka Shiba Inu
moden datang dari 3 keturunan iaitu San’in, Mino, dan Shin Shu (American Kennel
Club n.d).

Selepas Perang
Dunia Kedua, All Japan Guard Dog
Association (AJGDA) telah ditubuhkan untuk mengawal pembiakan anjing-anjing
baka Eropah sekaligus cuba menyelamatkan anjing-anjing asli Jepun. Kemudian
pada tahun 1971, Asia Kennel Union telah
ditubuhkan dan mempunyai objektif untuk mempromosikan dan memelihara baka
anjing asli di Asia. AJGDA telah menjadi pengerusi persatuan tersebut di bawah
nama Japan Kennel Club (JKC). Kejayaan
Jepun menjadi pengerusi Asia Kennel Union
mungkin telah membolehkan Jepun memperkenalkan anjing-anjing asli mereka di
persada antarabangsa dan mempopularkan Shiba Inu sekaligus menyelamatkannya
daripada kepupusan. Pada tahun 1992, dilaporkan bahawa sebanyak 300,000 anjing
asli Jepun telah didaftarkan dan populasi ini kemudian telah meningkat kepada
520,000 pada tahun 2002 (Prisco 2005).

Shiba Inu di Amerika Syarikat

Shiba Inu telah
dibawa ke Amerika Syarikat selepas Perang Dunia Kedua tetapi dalam jumlah yang
sangat kecil. Prisco (2005) melaporkan bahawa satu atau dua Shiba Inu mungkin telah
dibawa ke Amerika Syarikat sejurus tamatnya Perang Dunia Kedua, namun tidak
dapat dipastikan kesasihannya. American Kennel Club (n.d) pula dakwa yang Shiba
Inu terawal sampai ke Amerika Syarikat datang pada tahun 1954.

Populasi Shiba
Inu serta popularitinya meningkat pada tahun 1970-an apabila Shiba Inu mula
diexport dari Jepun ke Amerika Syarikat. Pada tahun 1980-an tertubuhnya kelab
dan persatuan Shiba Inu seperti Shiba
Club of America dan National Shiba
Club of America (NSCA). Kedua-dua kelab tersebut telah berusaha untuk
menepati piawaian Jepun untuk memelihara sekaligus menghasilkan dan membiak
Shiba Inu yang tulen. Shiba Inu menjadi semakin popular di Amerika Syarikat dan
United Kingdom apabila anjing ini seringkali memenangi pertandingan dan menarik
perhatian para pencinta anjing di expo anjing antarabangsa.

Konklusi

Shiba Inu
merupakan anjing yang unik bukan kerana kecantikan bulunya atau kecomelannya
sahaja tetapi untuk juga sejarahnya, nilainya, dan sifatnya. Nilai-nilai ini
yang terdapat pada Shiba Inu hampir pupus akibat pengenalan anjing-anjing baka
Eropah pada abad ke-19 dan Perang Dunia Kedua. Walau bagaimanapun, masyarakat
Jepun dan para pencinta anjing yang mula menyedari hakikat ini telah bertungkus
lumus untuk menyelamatkan Shiba Inu serta anjing-anjing asli Jepun lain daripada
kepupusan. Maka tidak hairanlah usaha mereka untuk memelihara Shiba Inu serta
maknawinya telah menjadikan Shiba Inu sebagai salah satu khazanah negara Jepun.

Rujukan

American Kennel Club (n.d) Shiba Inu Dog Breed Information.
Available at: https://www.akc.org/dog-breeds/shiba-inu/ (Accessed: 31 December
2019).

Holden, J. (n.d) ‘An Introduction
to the Shiba Inu (part 1) General Information on the Shiba Inu’. National Shiba
Club of America, pp. 1–6. Available at: http://www.shibas.org/standard.html.
(Accessed: 30 December 2018).

JSRC (n.d) NPO Co. Jomon Shiba Inu Research Center. Available at:
http://www.jomon-shiba.com/index_e.html (Accessed: 30 December 2018).

Murnane, C. (2018) Meet the Spectacular Spitz Breeds — American Kennel
Club, American Kennel Club. Available at:
https://www.akc.org/expert-advice/lifestyle/spitz-dog-breeds/ (Accessed: 29
December 2018).

National Shiba Club of
America (n.d) National Shiba Club of America: About the Shiba. Available
at: http://www.shibas.org/about.html (Accessed: 31 December 2018).

Prisco, A. (2005) Shiba Inu: A Comprehensive Guide To Owning and Caring For Your Dog. New Jersey: Kennel Club Books.

Takeuchi, Y. et al. (2009) ‘Association analysis between canine behavioural traits and genetic polymorphisms in the Shiba Inu breed’, Animal Genetics. John Wiley & Sons, Ltd (10.1111), 40(5), pp. 616–622. doi: 10.1111/j.1365-2052.2009.01888.x.


Doolittle Raid: Serangan Yang Menjahanamkan Empayar Jepun

Kita tahu serangan Jepun ke atas Pearl Harbor pada bulan Disember 1941 merupakan satu serangan berani mati yang mengejutkan Amerika Syarikat. Serangan pada 7 Disember 1941 itu menyebabkan Amerika Syarikat memutuskan menyertai Perang Dunia Kedua (WWII) dan turut membawa kepada perancangan Serangan Tokyo atau Serangan Doolittle. Perancang di sebalik serangan ini ialah seorang juruterbang terkenal bernama Leftenan Kolonel James ‘Jimmy’ Doolittle, juruterbang paling berani yang pernah diketahui Komander Udara Tentera, Jeneral Henry ‘Hap’ Arnold.

Jika dibandingkan dengan kempen pengeboman tentera Bersekutu di Jerman atau kempen pengeboman di Vietnam, kempen ini dilihat memberi kesan psikologi kepada Jepun berbanding Nazi Jerman atau Vietnam. Dan semua ini berkait rapat dengan momentum perang. Ini kerana pada ketika itu, Jepun sudah berada di hadapan dengan menawan sebahagian rantau Asia Tenggara dan Kepulauan Pasifik serta mengancam kedudukan pertahanan Amerika di Filipina dan Australia. Bagi Amerika, mereka memerlukan apa saja kejayaan untuk menaikkan semula moral dan mengembalikan momentum di pihak mereka. Dan ini yang memberi idea kepada Presiden Franklin Delano Roosevelt: menyerang Jepun dengan kempen pengeboman sebagai tindak balas.

Namun ia mengundang satu masalah dari segi logistik. Jika nak gunakan pesawat pengebom berat seperti B-17, mereka tiada akses kepada pangkalan udara yang berhampiran dengan Jepun. Filipina hanya menanti masa tumbang jadi pesawat sebegitu sudah tidak boleh digunakan berikutan di luar jarak penerbangan. Jika melancarkan pesawat dari kapal pengangkut, ia mengundang masalah lain. Pesawat yang terbang dari situ hanya boleh terbang dalam jarak 250 batu dan dengan ancaman angkatan laut Jepun, perkara terakhir bagi Tentera Laut ialah meletakkan kapal-kapal pengangkutnya menjadi sasaran pihak Jepun.

Solusi kepada semua permasalahan ini ialah menggunakan pesawat udara baru B-25B Mitchell dan melancarkannya dari kapal pengangkut pesawat. Namun ia mengundang masalah baru, jika mereka perlu mendarat, pendaratan perlu dibuat di padang terbang dan bukan kapal pengangkut pesawat mereka. Selain itu, untuk memastikan ia boleh berlepas dari kapal pengangkut, pesawat B-25B ini juga perlu dikurangkan berat dan diisi penuh dengan minyak. Dari situ, kumpulan pesawat ini akan berlepas beberapa ratus batu dari perairan Jepun, mulakan kempen pengeboman dan mendarat di China. Semasa mendarat, juruterbang-juruterbang ini diingatkan menghafal ayat ini dalam Bahasa Mandarin, “Lusha hoo metwa fugi.” (Saya orang Amerika). Mereka juga perlu belajar mengenalpasti siapa rakan dan siapa musuh sebaik berada di bumi China. Doolittle memberi kemungkinan kurang dari 50% saja peluang juruterbang yang terlibat selamat.

Pada bulan April 1942, kumpulan ini bertolak terdiri daripada dua kapal pengangkut (USS Hornet dan USS Enterprise), tiga kapal kruzer berat (USS Salt Lake City, USS Northampton, USS Vincennes), satu kapal kruzer ringan (USS Nashville), lapan kapal pemusnah (USS Balch, USS Fanning, USS Benham, USS Ellet, USS Gwin, USS Meredith, USS Grayson dan USS Monssen) dan dua kapal tangki (USS Cimarron dan USS Sabine). Mereka bergerak tanpa menghidupkan radio. Pada tengah hari 17 April, kapal-kapal tangki minyak mengisi semua kapal sebelum bergerak ke sebelah timur diiringi oleh kapal-kapal pemusnah. Sementara kapal-kapal pengangkut dan kruzer terus menuju ke barat dengan kelajuan 20 knot dengan harapan sampai ke tempat perlancaran di timur perairan Jepun. Bagaimanapun pada awal pagi 18 April, pergerakan mereka dikesan sebuah bot peronda Jepun, Nitto Maru yang memberitahu akan serangan mengejut ke atas negara Matahari Terbit itu. Walaupun berjaya memberi amaran kepada kepimpinan tertinggi di Tokyo, bot tersebut karam ditembak USS Nashville. Kapten Nitto Maru memilih bunuh diri berbanding membiarkan dirinya ditawan sementara lima daripada 11 krew diselamatkan dan ditahan oleh krew Nashville.

Sedar kehadiran mereka sudah dihidu oleh Jepun, Doolittle dan kapten USS Hornet, Kapten Marc Mischer mengarahkan serangan dilakukan walaupun tahu ia 10 jam lebih awal dari jangkaan waktu operasi dan 170 batu dari tempat pelancaran asal. Bagi pihak Jepun pula, mereka segera menggerakkan angkatan kapal yang bertanggungjawab menyerang Pearl Harbor mengubah haluan dari Lautan Hindi kembali ke perairan Jepun. Mereka menyangka kapal-kapal ini tidak akan berada dalam lingkungan mereka sehingga 19 April, sekaligus memberi peluang untuk mereka menyerang dan mematikan ancaman kumpulan serangan Doolittle.

Namun sebaliknya yang berlaku. Antara jam 8.00 pagi hingga 9.00 pagi, 16 pesawat B-25B berlepas dari USS Hornet dan tiba di pesisir pantai Jepun lima jam kemudian. Para petani dan nelayan menyangka kumpulan yang diketuai sendiri Doolitlle ini merupakan pesawat Jepun dan melambai ke arah mereka. Dengan cuaca cerah, kebanyakan pesawat pengebom mensasarkan Tokyo yang dilihat luas dan sama seperti Los Angeles. Doolittle mensasarkan sebuah kilang senjata besar dan menggugurkan empat bom yang menyebabkan kilang tersebut terbakar. Seorang lagi juruterbang mensasarkan sebuah pangkalan tentera laut besar di Yokohama dan mengugurkan beberapa butir bom di situ. Walaupun diserang bertubi-tubi oleh meriam anti-pesawat, juruterbang tersebut berjaya melarikan diri dan menjerit dalam radio, “Kita dapat bom kapal pengangkut mereka (Ryuho)!”

Mereka menyangka dengan serangan sebegini, pasti mereka akan menjadi sasaran pesawat-pesawat Zero Jepun tetapi itu tidak berlaku. Walaupun pihak Jepun cuba menggerakkan beberapa pesawat untuk memintas mereka, tiga pesawat Ki-27 ‘Nate’ berjaya ditembak jatuh kumpulan tersebut sementara siren serangan udara Jepun hanya dibunyikan selepas serangan berakhir. Dan Perdana Menteri Jepun, Hideki Tojo juga boleh saja menjadi sasaran Doolittle apabila pesawatnya hendak mendarat di sebuah padang terbang kecil. Bagaimanapun, pesawat beliau tidak melepaskan sebarang tembakan. Sementara USS Enterprise dan USS Hornet dalam perjalanan pulang ke Amerika, mula memintas isyarat dari Radio Tokyo yang menyiarkan berita serangan tersebut. Sorakan kedengaran dalam kalangan krew di mana ia menunjukkan Amerika kembali membalas apa yang dilakukan Jepun ke atas Pearl Harbor beberapa bulan sebelumnya.

Kumpulan pengebom kemudian berkumpul di Laut Jepun dan terbang menuju ke sebelah barat. Tiada siapa yang berjaya ditembak dan apa yang perlu dilakukan ialah mendarat di padang terbang di wilayah yang dikuasai China. Masalah timbul apabila mereka perlu mendarat pada waktu malam dan ini diburukkan dengan keadaan cuaca buruk. Dengan penglihatan kabur dan kehabisan minyak, ditambah dengan tiada isyarat pendaratan untuk menunjukkan padang terbang, ia satu situasi mencemaskan. Satu-satunya pilihan Doolittle ialah meneruskan penerbangan sampai pesawat kehabisan minyak dan terjun dalam keadaan gelap dan hujan. Satu demi satu juruterbang dan krew terjun dari pesawat masing-masing. Dan ajaibnya, hanya tiga saja yang terbunuh semasa mendarat. Lapan lagi berjaya ditawan oleh pihak Jepun di mana tiga daripadanya dihukum bunuh sementara baki diseksa dan dihukum penjara seumur hidup.

Pelbagai anekdot tentang bagaimana mereka terselamat semasa berada di China. Doolittle mendarat di kawasan sawah padi di mana ia dibaja dengan najis manusia. Beliau cuba menyebut lusha hoo metwa fugi di beberapa rumah tetapi tiada siapa yang memahami apa yang dikatakan. Seorang juruterbang berjaya mendarat di atas sebatang pokok dan sebelum turun, menyalakan sebatang rokok. Selepas membebaskan dirnya dan menyambung merokok, juruterbang tersebut kemudian melemparkan puntung tersebut ke tanah. Siapa sangka rokok yang dibaling itu memberi petanda ia sebenarnya sebuah gaung dengan kedalaman seribu kaki dan pokok itu sebenarnya menyelamatkannya daripada terus jatuh. Seorang lagi juruterbang yang terselamat cuba memanaskan badan dengan berlindung dalam satu kotak kayu panjang di sebuah bangsal. Lelaki tersebut terkejut kerana kotak kayu itu sebenarnya sebuah keranda mengandungi mayat seorang lelaki tua Cina.

Doolittle dan krewnya kembali dipertemukan keesokan harinya. Kebanyakan mereka diberi perlindungan dan dibawa lari oleh warga China dengan pelbagai cara pengangkutan seperti beca, basikal, keldai dan kereta lembu ke tempat selamat di bawah kawalan tentera Amerika. Semua yang berjaya pulang diraikan sebagai wira. Sementara berita serangan berani itu disiarkan di radio dan akhbar serata dunia, sekaligus menaikkan semula moral tentera Bersekutu. Dan serangan itu juga sebenarnya membantu perancang-perancang strategi tentera mendapatkan maklumat penting yang akhirnya mengubah haluan perang memihak kepada Amerika dan pihak Bersekutu. Sebelum misi Doolittle, pihak tentera laut Jepun tidak menggunakan radio semasa berkomunikasi sekaligus mengecewakan pemecah-pemecah kod Amerika kerana hanya mendapat 10% maklumat. Tetapi selepas serangan tersebut, ia menyebabkan radio dibanjiri dengan pelbagai mesej kod yang membantu pihak Amerika memecah kod mereka dalam tempoh beberapa minggu.

Maklumat-maklumat ini yang kemudian membantu pihak Amerika menang di Midway sebulan kemudian dan memberi peluang kepada Amerika meneruskan momentum perang untuk pihak Bersekutu. Selepas kembali ke pangkalan Pasukan Udara Tentera, Doolittle mendapati Arnold dan Ketua Staf Tentera, Jeneral George Marshall sudah menunggu beliau. Doolittle diberitahu beliau akan ke Rumah Putih untuk bertemu dengan Roosevelt. Bimbang akan kegagalan serangan itu akan menyebabkannya diheret ke mahkamah tentera, Doolittle bertanya, “Untuk apa?” Marshall menjawab, “Dia mahu memberi kamu Pingat Kehormatan (Medal of Honor).” Selain diberi pingat, beliau turut mendapat kenaikan pangkat sebagai Brigadier Jeneral.

Tetapi harga yang dibayar pihak China amat mahal. Bersambung…

SUMBER


Bonobo, Spesis Mawas Yang Lebih Torelansi Dari Chimpanzee

Tetapi sifat bonobo jauh lebih bertoleransi berbanding Chimp. Bonobo boleh berkongsi makanan dengan Bonobo lain yang ia tidak kenal, tetapi Chimp tidak akan berkongsi makanan dengan Chimp lain yang ia kenal, malah boleh sampai bergaduh berebut makanan.

Kajian pernah dibuat, kalau Bonobo dapat makanan, ia akan berkongsi makanan itu kepada mana-mana Bonobo yang ia nampak di depan mata. Kalau Bonobo itu berada di sebalik sangkar, ia akan membuka pintu sangkar dan bagi makanan. Chimp pula sebaliknya, dapat makanan dia baham seorang. Kalau ada dua ekor Chimp, dua-dua berebut.

Chimp boleh bergaduh dengan Chimp dari kumpulan lain untuk berebut kawasan tetapi Bonobo boleh berkongsi dan mengembara sama-sama dengan Bonobo dari kawasan/kumpulan lain.

Dari sudut kerjasama, Bonobo lebih efektif dan cepat selesaikan masalah berbanding Chimp. Walaupun Bonobo tidak diajar untuk selesaikan masalah itu, ia dapat selesaikan sekali lalu kerana sifat toleransinya dengan Bonobo lain. Chimp pula, walaupun telah diajar banyak kali bagaimana untuk selesaikan suatu masalah, kadangkala mereka gagal kerana sifat mementingkan diri sendiri.

Dalam filem bersiri Planet of the Apes, Ceasar ialah spesis Chimp dan Koba ialah spesis Bonobo. Sifat mereka terbalik kerana Caesar lebih lunak (sifat Bonobo) dan Koba pula agak agresif (sifat Chimp). Dari segi kekuatan Caesar sememangnya mempunyai kekuatan Chimp dan Koba tidak sekuat Caesar.

RUJUKAN:

Tan, J., Ariely, D., & Hare, B. (2017). Bonobos respond prosocially toward members of other groups. Scientific reports, 7(1), 1-11.


Asal Usul Joget Dan Pantunnya Dalam Tamadun Melayu

Menurut Terry dan Sean (2011), kata joget membawa dua maksud, iaitu tari dan penari wanita. Joget tari tradisional yang termasyhur oleh gerakan tangan gemalai dan rentak kaki yang perlahan, diiringi lagu pantun yang meratapi nasib daripada sudut pandangan Edy Sedyawati (1992:26) dalam Anastasia Wiwik dan Hanafi (2007).

Joget dicipta oleh orang Melaka pada abad ke-16, disesuaikan daripada tari Branyo Portugis yang berganding dengan lagu Jingli Nona (Yayasan Warisan Johor, t.t.; Jabatan Kebudayaan dan Kesenian Negara, 2011; Mollyosc, 2011). Joget Melaka dikenal juga sebagai joget lambak atau Cak Kun Cak kerana ditarikan secara berpasangan atau beramai-ramai.

Anastasia Wiwik dan Hanafi (2007) berpendapat bahawa pergerakan joget berasal daripada tari Ronggeng Melayu di Sumatera Utara yang ditarikan secara berpasangan. Beberapa jenis joget yang termasyhur joget Melaka, joget gamelan dari Pahang dan Terengganu, joget dangkung dari Riau.

Oleh itu, dapat disimpulkan bahawa joget tari asimilasi yang memancarkan budaya Timur dan Barat (HAMIDIsP, 2015). Rencana ini akan menghalusi keindahan joget daripada dua sudut, iaitu pergerakan dan pantun joget.

Pergerakan Joget

Terdapat dua jenis pergerakan joget bergantung pada jenis joget: pantas dan perlahan.

Joget yang berentak pantas lazim ditarikan oleh sepasang kekasih. Menurut Muhd Noramin (2018) dan Terry dan Sean (2011), joget ditarikan dengan rentak dua atau empat langkah satu set, menyerupai tari tarantello dan fandango Eropah yang mempunyai rentak enam atau lapan langkah satu set. Irama joget pula disesuaikan daripada lagu Portugis (Ibrahim, 2004).

Alat muzik yang mengiringi tari joget pula rebana, serunai, gambus, bangsi, gendang, gong (Irwan, 2018). Pantas pergerakan joget, seiring dengan irama yang ceria. Pada akhir tari, paluan gendang menjadi cepat, sepasang kekasih akan berhadapan dan menari dengan bertukar kaki secara pantas (laman Malaysia Truly Asia, t.t.). Hal ini menunjukkan peranan joget pantas sebagai penerjemah kegembiraan dan kebahagiaan sepasang kekasih.

Selain rancak, joget dapat ditarikan secara gemalai juga. Joget dangkung yang ternama di Kepulauan Riau ditarikan dalam Upacara Enau di Kraton Bulungan, Kalimantan Timur (Anastasia Wiwik dan Hanafi, 2007). Di Riau, nelayan menyaksikan joget dangkung sebagai hiburan untuk mengisi masa senggang yang panjang selepas muslim melaut. Dalam upacara tersebut, dua orang wanita duduk bersimpuh lalu mengatur sembah.

Selepas itu, mereka menari sambil memegang kipas. Kebanyakan gaya tari mereka menggambarkan cara berhias wanita. Akhir sekali, tari diakhiri dengan kedudukan duduk bersimpuh dan mengatur sembah semula.

Namun begitu, apabila kesedaran Islam berkembang, wanita berubah menjadi penyanyi pantun, tugas menari pula diambil alih oleh lelaki. Hal ini dikatakan demikian kerana agama Islam tidak membenarkan wanita merendahkan kehormatannya di hadapan lelaki dengan menari. Oleh itu, lahir jugalah penari-penari wanita profesional dalam tari joget.

Di samping itu, joget gamelan yang berasal dari Pahang dan Terengganu ditarikan oleh sekumpulan wanita secara gemalai dan perlahan juga, menyerlahkan kesantunan dan kesederhanaan orang Melayu. Joget gamelan, berdasar pada tujuan asalnya, ditarikan untuk menghibur bangsawan di istana.

Beberapa pergerakan joget gamelan seperti duduk simpuh katak, campak lenggang (menari tertib), campak lenggang sambut gong (menari tertib berpandukan rentak alat muzik), mengayak (bergerak ke kiri, ke kanan) dan menapak (maju dengan membengkokkan lutut) (Norsafini dan Rahmah, 2015).

Secara umum, indahnya joget terserlah dalam langkah-langkah yang tertib, perlahan, santun dan kadang-kadang melaju untuk pasangan meluahkan kegembiraan.

Pantun Joget

Selain langkah-langkah joget, pantun meranumkan keindahan yang setimpal dengan lemah gemalainya pergerakan joget. Pantun digubah sebagai seni kata joget. Hal ini dikatakan demikian kerana hubungan antara pembayang dengan bahagian maksud bertaut secara indah dan berbudi bahasa.

Dalam pantun, salah satu kayu ukur keindahan pantun hubungan yang harmoni antara pembayang dengan maksud (Muhammad, 2000). Kebanyakan pantun joget menceritakan penantian kekasih dan berirama sayu. Oleh itu, pembayang alam yang merawankan rasa sering dikaitkan dengan kehampaan penantian.

Rencana ini mengamati tiga rangkap pantun daripada Joget Mengidam Rindu, Joget Berkias Kasih dan Joget Orang Berkasih yang dinyanyikan oleh Noraniza Idris, penyanyi yang tekal memperjuangkan lagu irama Malaysia selama ini. Lagu joget Noraniza Idris menjadi pilihan kerana irama syahdu yang sesuai dengan konsep rindu duka orang Melayu dan seni kata puitis yang dimatangkan kerinduan.

Daun kenanga gugur ke anjung,

Pohon meranti dahannya retak;

Tujuh purnama duduk bermenung,

Orang dinanti tibanya tidak.

Rangkap pertama pantun daripada Joget Berkias Kasih ini menceritakan kesetiaan seorang wanita menunggu kepulangan suaminya. Kesetiaannya terpahat selama tujuh bulan, namun suaminya tidak pulang-pulang.

Untuk penulis mencambahkan rasa rindu dan hampa, pembayang yang memilukan telah digunakan: daun kenanga yang gugur dan dahan meranti yang retak.  Bunga kenanga lambang kasih teguh lelaki kerana tahan akan pelbagai cuaca dan menjadi peneduh halaman (umpama lelaki yang melindungi wanita dan rumahnya) (Anida, 2018).

Pohon meranti yang bersifat tinggi menjulang, teguh dan mempunyai guna yang banyak menjadi kiasan keteguhan dan sanjungan cinta si dara kepada si jejaka. Daun kenanga yang gugur menggambarkan kasih lelaki yang berkurang, dahan meranti yang retak pula menggambarkan kesetiaan yang makin goyah, tua dan tidak berbalas. Nyatalah pembayang berpadanan dengan maksud tujuh purnama duduk bermenung/orang dinanti tibanya tidak.

Colek-colek buah mempelam,

Idam-idam suri mengandung;

Biar terbalik biarpun tenggelam,

Kerana cinta kasih disanjung.

Pantun daripada Joget Mengidam Rindu ini menerjemahkan idaman kecintaan melalui ikatan pembayang dan maksud. Berpandu pada pembayang, seorang wanita hamil mengidam akan buah mempelam muda. Suri yang mengandung cenderung makan buah masam untuk mengurangkan kemualan dan menyeimbangkan nilai pH badan (Febby, t.t.). Mengidam petanda kekurangan zat badan ibu hamil (Azlinda, 2012).

Jika wanita hamil menyanjung buah mempelam sebagai idaman, demikian jugalah halnya seseorang gadis yang menyanjung cinta. Dengan itu, buah mempelam dalam pembayang dikiaskan kepada cinta yang diidamkan dalam bahagian maksud; suri mengandung pula kiasan gadis yang sedang bercinta. Seseorang ibu hamil mengidamkan mempelam, seseorang gadis pula mengidamkan cinta sejati.

Kapal dagang turunkan sauh,

Sarat berisi si buah pinang;

Bila terkenang orang yang jauh,

Air mataku jatuh berlinang.

Rangkap kedua pantun Joget Orang Berkasih ini menceritakan kenangan terhadap seorang perantau. Pembayang memerihalkan sebuah kapal dagang yang berlabuh dengan bekal buah pinang. Kapal dagang melambangkan perantau yang merupakan kekasih wanita dalam pantun ini. Dagang bermaksud perantau. Buah pinang pula melambangkan lelaki yang berketurunan mulia dan jujur.

Hal ini dikatakan demikian kerana pokok pinang tumbuh tinggi dan lurus, serupa dengan martabat atau keturunan tinggi seorang lelaki. Buah pinang yang mengandung empulur putih pula membayangkan hati yang jujur (Masril, 2018).

Secara keseluruhan, kapal dagang yang memuatkan bekal buah pinang dirujukkan kepada kekasih lelaki yang berketurunan mulia dan jujur yang telah lama merantau. Pembayang berpadanan dengan maksud: pembayang menggalurkan pedagang yang pulang melabuhkan kapalnya, sementara maksud menghalusi air mata kerinduan si gadis terhadap kekasih perantau yang tidak pulang-pulang.

Simpulan

Sebagai rumusan, indah pergerakan joget kerana sifat berpada dan santun; indah pantun kerana ikatan mesra antara hubungan dengan pembayang. Pembayang telah menyediakan pemandangan yang memilukan sebagai gambaran awal seperti pohon yang berbalam, kapal dagang, daun yang gugur, untuk menambah penghayatan tentang kerinduan, kepiluan, kehampaan dalam percintaan.

Kalau pantun mengatur aksara pilu, joget pula menerjemahkan kepiluan itu melalui gerak yang gemalai, berpada dan santun. Nyatalah tekad orang Melayu menjaga susila berbahasanya dengan berkias madah walaupun dilambung kerawanan dan kekecewaan.

Lebat di ladang buah delima,

Minum secawan khasiat padu;

Indah berdendang pantun berima,

Joget peneman melipur rindu.

RUJUKAN:

Anastasia Wiwik Swastiwi & Hanafi Hussin. (2007). Joget dangkung dan        perkembangannya di Kepulauan Riau sejak 1913 hingga alaf baru. Jati, 12,        211—228.

Anida Sarudin. (2018). Metafora bunga kiambang dalam pantun Melayu          berdasarkan teori relevans dan rangka rujuk silang. International Journal of Education, Psychology and Counseling, 3 (16), 1—17.

Azlinda. (2012, Januari 27). Mengidam semasa hamil. Kementerian Kesihatan           Malaysia.  http://www.myhealth.gov.my/mengidam-semasa-mengandung/

Febby. (t.t.). Mengapa ibu hamil mengidam makan asam? Ini penjelasan doktor!.        theAsianparent Malaysia. https://my.theasianparent.com/mengapa-ibu-hamil-      ngidam-makanan-asam-ini-penjelasan-doktor

HAMIDIsP. (2015, Januari 6). Tahukah anda asal-usul joget?. SentiasaPanas.        http://www.sentiasapanas.com/2015/06/tahukah-anda-asal-usul-tarian-joget.
html#axzz6Jw0ORdMO

Ibrahim Ahmad. (2004). Muzik kontemporari sebagai alat pembentukan nilai
dalam komuniti: ke mana halatuju kita? 1—12.

Irwan P. Ratu Bangsawan. (2018). Kamus istilah tarian Melayu. Dinas Pendidikan.

Joget 1 Malaysia di Melaka. (t.p.). (2011, Disember 16). Jabatan Kebudayaan &           Kesenian Negara. http://www.jkkn.gov.my/en/joget-1malaysia-di-melaka

Music and dance. (t.p.). (t.t.). Malaysia Truly Asia. https://www.malaysia.travel/
en/ay/about-malaysia/culture-n-heritage/music-and-dance

Masril Mat Rosdi. (2018, September 21). Ini fungsi sirih pinang dalam adat Melayu      yang anda tak tahu. VITDAILY. https://www.vitdaily.com/ini-fungsi-sirih-pinang-      dalam-adat-melayu-yang-anda-tak-tahu/


Bagaimana Superkomputer Digunakan Dalam Melawan Covid-19?

1. Antara perkara yang menarik sepanjang perp3rangan melawan virus korona ini adalah kepelbagaian kaedah yang digunapakai untuk melawan penularannya. Salah satu perkara yang menarik, ialah penggunaan superkomputer dalam melawan virus tersebut. Contohnya, pihak industri dan akademia di US yang telah mewujudkan inisiatif kolektif yang amat mengujakan dalam usaha melawan virus korona.

2. Ianya di lakukan dengan menawarkan akses, untuk para pengkaji daripada MIT(Massachusetts Institute of Technology), RPI (Rensselaer Polytechnic Institute), 5 makmal kebangsaan US, Yayasan Sains Kebangsaan (National Science Foundation) kepada superkomputer paling berkuasa dan paling laju di dunia daripada IBM, superkomputer daripada NASA serta sokongan sumber berkomputasi-awan (cloud-computing resources) daripada Amazon, Microsoft dan Google.

3. Gabungan ini mewujudkan sebuah gagasan tambahan baru yang komprehensif bagi mengamplifikasi kelajuan pemetaan perubatan dalam usaha melawan virus korona. Ianya dikenali sebagai Konsortium Berkomputasi Prestasi Tinggi COVID-19 (COVID-19 High Performance Computing Consortium) yang mana digunakan untuk kerja-kerja membuat projeksi sebaran penyakit dan memodelkan kemungkinan perubatan(mencipta vaksin).

4. Salah satu daripada pesertanya adalah SUMMIT, superkomputer kesayangan seluruh dunia. SUMMIT secara mandiri sahaja telah mempunyai kapasiti lebih daripada 4608 nod pemprosesan. Setiap nod mengandungi 2 unit pemprosesan pusat (Central Processing Unit) power9 dengan kapasiti 3.07GHz bersama-sama 6 unit pemprosesan grafik (Graphic Processing Unit) Nvidia Volta V100. Ianya seperti kita tahu, mampu menghasilkan 148-200 petaflop kuasa pemprosesan yang mana menjadikan summit, superkomputer paling berkuasa dan terpantas di dunia.

5. Melalui gabungan ahli-ahli konsortium ini, secara kolektifnya ia dapat menyediakan sejumlah 16 superkomputer yang berkuasa dan mampu melakukan 200 kuadrillion operasi titik-apungan sesaat (FLOPS), berkapasiti 330-470 petaflop kuasa pemprosesan (processing power) melalui lebih kurang 775 999 teras unit pemprosesan pusat (CPU core) dan 34 000 unit pemprosesan grafik(GPU). Ini bermakna jika kita anggarkan kuasa pemprosesanya secara kasar, ianya adalah 1 juta kali lebih berkuasa daripada laptop yang paling laju di dunia.

Ramai yang bertanya, bagaimana superkomputer membantu dalam melawan virus korona?

6. Virus korona menjangkiti sel di dalam tubuh badan dengan mengikatnya serta menggunakan pelonjak untuk menyuntik bahan genetiknya ke dalam sel hos. Tugas spesifik superkomputer-superkomputer ini tadi salah satunya adalah untuk mengenalpasti kompaun d4dah sesuai yang boleh mengikat pelonjak virus itu tadi serta potensinya daripada men4kluk sel dalam badan manusia. Ini berupaya merendahkan potensi jangkitan secara keseluruhan.

7. Kelajuan komputasi ini juga ditunggang untuk menjalankan pengiraan nombor dalam jumlah yang besar bagi epidemiologi, bioinformatik dan permodelan molekular. Ini bertujuan untuk membuat anggaran struktur protein yang berkaitan, serta mengenalpasti replikasi bahan-bahan bagi membuat ubat-ubatan yang boleh di gunakan untuk merawat virus. Selain itu, ia juga diguna bagi mencadangkan sebatian baru yang mungkin menjanjikan keberkesanan pembangunan ubat yang baru.

8. Ini memberi kelebihan kepada para pengkaji menggunakan jumlah kuasa komputer ini untuk melakukan kiraan dan permodelan dengan pantas daripada kebiasaanya yang mengambil masa beberapa minggu, bulan malah tahun jika menggunakan komputer biasa dengan kapasiti komputasi tradisional. Kelebihan ini amatlah membantu dalam perlumbaan melawan masa, memandangkan jumlah kes yang terus meningkat secara eksponen.

9. Sebagai bukti, dalam masa 1 hari sahaja, SUMMIT secara mandiri sahaja telah berjaya melakukan simulasi lebih daripada 8000 kompaun yang bermungkinan, bagi mencari kompaun yang betul-betul memberi impak melawan penyakit. Antara 8000 simulasi kemungkinan itu, ia telah mengenalpasti dan mengkaji 77 d4dah molekul kecil sebagai kompaun yang berpotensi untuk melawan COVID-19.

9. Namun, seperti yang telah dinyatakan, walaupun superkomputer-superkomputer ini tadi mampu menjalankan langkah awal dalam kaedah analisis, keluarannya dibuat melalui penilaian tahap. Ini bermakna ianya cuma mengenalpasti kompaun yang berkemungkinan tinggi mengikut aturan keberkesanan, sebagai maklumat untuk para pengkaji bagi meneruskan kajian yang lebih komprehensif.

10. Jadi, kepakaran profesional dalam rawatan akan tetap diperlukan untuk melakukan ujian ekstensif serta ujian klinikal dalam menentukan bahan kimia yang paling ampuh, dalam menentang replikasi virus, sekaligus menghentikan risiko jangkitannya.


Afghanistan: Kubur Untuk Empayar-Empayar Besar

Pada awal pagi 17 Ogos 2021, Presiden Amerika Syarikat (AS) yang ke-46; Joseph Robinette Biden Junior telah mengadakan sidang media berkenaan dengan isu yang sedang membelenggu negara Afghanistan pasca ‘kependudukan’ AS.

Presiden Joe Biden menggambarkan situasi penaklukan Taliban ke atas kerajaan Afghanistan sebagai sesuatu perkara yang ‘not inevitable’, ekoran kegagalan kerajaan pimpinan Presiden Ashraf Ghani dalam mengekang kemaraan kumpulan tersebut.

Seperti yang kita semua sedia maklum, AS telah melancarkan p.era.ng ke atas pengganasan (W.ar on Te.rr.or) pada tahun 2001, sejurus selepas negara itu diserang oleh kumpulan pengganas Al-Qaeda di dalam tragedi 11 September (9/11).

AS di bawah pentadbiran Presiden George W. Bush bertanggungjawab mencetuskan p.era.ng yang berlarutan selama 20 tahun, diteruskan oleh pentadbiran Presiden

Barack Obama (2009-2016), Donald Trump (2016-2021) dan Joe Biden.

Afghanistan turut diiktiraf sebagai ‘Graveyard of Empires’ setelah banyak kuasa besar dunia gagal menguasai negara itu sepenuhnya, antaranya; Empayar Macedonia (Alexander The Great), Empayar British (1842 & 1880), Kesatuan Soviet (1989) dan Amerika Syarikat (2021).

Di sepanjang tempoh P.eran.g Afghanistan (2001-2021), negara hegemon besar dunia itu terpaksa menanggung impak ekonomi yang teramat dahsyat; setelah mereka dilaporkan berbelanja lebih daripada USD $1 trilion atau RM4.24 trilion.

Bukan itu sahaja, AS turut mengorbankan lebih daripada 2000 nyawa anggota tentera mereka sendiri, di samping ratusan ribu nyawa orang awam yang tidak bersalah, rata-ratanya terdiri daripada rakyat Afghanistan.

Secara tidak langsung, Presiden Biden menyifatkan pep.era.ngan itu sebagai suatu kegagalan besar; setelah mereka gagal menyempurnakan objektif utama untuk memerangi Taliban dan kumpulan militan lain seperti Al-Qaeda dan ISIS.

Mereka bukan sahaja gagal menguburkan Taliban, malah pengaruh yang ada pada kumpulan militan itu pada saat ini dipercayai jauh lebih kuat berbanding apa yang mereka ada sebelum bermulanya p.er.ang (1994-2001).

Hanya dengan kekuatan mi.lita.n yang dianggarkan seramai 75,000 orang, Taliban berjaya mera.m.pas kembali ibu kota Afghanistan (Kabul) dari tangan kerajaan yang dikatakan memiliki anggota te.ntera berjumlah 300,000 orang.

Senario itu diburukkan lagi dengan tindakan Presiden Ghani yang lari meninggalkan Afghanistan, sekali gus memberi tamparan hebat kepada AS selepas mereka memberikan perlindungan serta pelbagai bentuk bantuan kepada kerajaan Afghan.

Dalam pada itu, Presiden Biden turut menunding jari kepada pentadbiran terdahulu; yang mana perjanjian damai bersama-sama Taliban telah ditandatangi ketika era pentadbiran Presiden Trump, pada tahun lalu.

Perjanjian yang diwa.riskan kepada pentadbiran Biden, membawa kepada pengunduran saki baki anggota ten.te.ra AS mengikut ketetapan. Kelompongan kuasa itu mengakibatkan negara Afghanistan kembali dikuasai Taliban.

Setelah gagal, kini AS seolah-olah ingin ‘mencuci tangan’ dan membiarkan rakyat Afghanistan berhadapan dengan corak kepimpinan baharu bawaan Taliban.

Walau bagaimanapun, masih belum dapat dipastikan lagi sama ada rejim ‘Taliban 2.0’ itu akan membawa corak pentadbiran yang sama seperti dahulu ataupun sebaliknya.

Saya juga tidak menolak kemungkinan bahawa; ada kebarangkalian Taliban mampu membawa perubahan positif kepada Afghanistan, berbanding kerajaan boneka AS yang terkenal dengan rekod buruk berkait isu rasuah, kronisme dan kleptokrat.

Semoga rakyat Afghanistan diberikan kekuatan untuk berhadapan dengan pemerintahan baharu.


Benarkah Jesus Ialah Tamil Hindu?

Langit terbentang luas dengan perkhabaran naik iaitu kelahiran Nabi Isa (as). Dalam hanya tempoh 33-36 tahun, baginda menimba pengaruh begitu menyeluruh.

Namanya terukir dalam beberapa agama penting di dunia ini. Dan kasih sayang terhadap individu suci ini berpaut dalam hati berbilion orang, meskipun ada dua pecahan besar yang memisahkan mereka untuk ikut pemahaman masing-masing.

Agama Kristian contohnya percaya bahawa Isa ialah seorang al-Masih yang menyelamatkan dunia daripada dosa dalam bentuk anak Tuhan dan wakil kedua Triniti.

Pegangan ini ditolak Islam yang menganuti bahawa baginda dikirim untuk menyelamatkan dunia daripada dosa (fitnah Dajjal) dalam bentuk pesuruh Tuhan (rasul) dengan gelaran Ulul Azmi.

Bagi Judaisme pula baginda mempunyai sisi jauh berlainan. Kedatangan Isa menjadi suatu anc4man terhadap bidangkuasa Judaisme yang ramai dalam kalangan Yahudi berada dibawah cengkaman Rom.

Isa menurut Injil Mark membawa hukum-hukum baharu yang dianggap meny3r4ng peraturan kosher.

Namun seorang penulis bernama Ganesh Savarkar melancarkan bukunya iaitu Christ Parichay yang mengatakan:

Tidak pernah satu dakwaan digemburkan dengan mendalam sebegini. Namun sejauh manakah kebenaran ini?

Asal-Usul dan Keturunan

Bukti yang mengesahkan kewujudan Nabi Isa (as) telah ditelan zaman, melainkan tinggalan-tinggalan dipandang suci seperti Qur’an atau Bibel.

Kalau menurut ajaran Kristian, nabi Isa (as) dilahirkan semasa pemerintahan Maharaja Herod I yang mangkat tidak lama kemudian. Manakala NabI Isa (as) disalibkan (menurut ajaran Kristian) semasa pentadbiran Pontius Pilate.

D4rah yang mengalir dalam daging Nabi Isa (as) berunsurkan Yahudi oleh kerana hubungan Maryam (as) dalam hierarki Bani Israil.

Malahan amalan dakwah juga mendapatkannya gelaran “rabbi” daripada golongan Yahudi yang menolaknya hanya kerana tidak menepati unsur al-Masih.

Jika konsep Triniti telah diaplikasikan sama ada melalui rekabentuk salah faham atau penyimpangan ajaran, maka itu pun wajar dijadikan punca penentangan.

Bagi agama Yahudi, Tuhan wujud dalam kemutlakan Satu tanpa sebarang pecahan.

Namun agama Islam menyimpan kasih begitu besar terhadap Nabi Isa (as). Dan melalui penyebaran Islam juga wujud sebuah pecahan kesesatan iaitu Baha’i yang diasaskan Baha’u’llah pada tahun 1863.

Ajaran ini memandang tinggi kepada Nabi Isa (as) sebagai Anak Tuhan dan juga penjelmaan Tuhan secara sempurna.

Sudut Agama Lain Terhadap Isa

Mungkin bukan semua orang tahu bahawa Nabi Isa (as) mempunyai tempat dalam kalangan Hinduisme. Ataupun lebih tepat lagi, agama Hinduisme mungkin menyediakan suatu tempat untuk baginda dalam penghormatan sebagai sebuah avatar atau seseorang yang suci  (Rishi, 2009).

Seorang sami Hindu bernama Paramahansa Yogananda pernah mengatakan bahawa Isa (as) ialah penjelmaan semula bagi Elisha yang merupakan seorang nabi dalam ajaran Judaisme (Yogananda, 2008).

Agama Islam pun tidak pernah mengatakan bahawa Isa (as) ialah seorang Arab. Sebaliknya baginda digelar bagaikan seorang hamba yang mengabdikan dirinya kepada Tuhan (seorang Islam).

Dalam agama Buddhisme pula, baginda diiktirafkan sebagai “bodhisattva” iaitu seseorang yang mengabadikan hidupnya demi kebajikan masyarakat.

Jadi mana-mana agama sekalipun (termasuk arus perdana Hinduisme sebenarnya) mengiktiraf kewujudan baginda sebagai seseorang yang suci. Untuk mengatakan baginda ialah Tamil Hindu, itu ialah ketelanjuran yang berlebihan.

RUJUKAN:

Rishi, S. (2009, Mac 24). Jesus in Hinduism. BBC. Retrieved from http://www.bbc.co.uk/religion/religions/hinduism/beliefs/jesus_1.shtml

Yogananda, P. (2008). Autobiography of a Yogi. Diamond Pocket Books. Pp. 318.